text:
Keeping Up with the Kardashians ta un reality show cu ta pasa na e canal E!. E ta hunto cu Bunim-Murray Productions y Ryan Seacrest Productions. Un ta un serie cu ta bay over di e famia Kardashians/Jenner cual ta e ex-casa y su yiunan di e difunto abogado Robert Kardashian, cu tawata famoso defensor boluntario di O.J. Simpson y amigo di dje. Kris Kardashians ta casa cu Bruce Jenner, famoso di a gana e medaya di oro di e den e Wega di Olimpiada na Montreal na aña 1976. E show ta 'drey' mas na Kim, cu a haci su mes famoso di ta amiga di Paris Hilton y hiba un bida casi mesco (bay fiesta cu hende famoso, biba cu un bida di luho, wordo acusa pa prensa etc). Tambe el a haya fama un video cu el a haci y cu a bay na benta produci pa Vivid Video. E ta un video pornografico cu el a filma cu su gay (rapper Ray J) y na unda nan a tene relacion intimo. Ora Vivid Video a anuncia cu e video lo sali na benta, Kim a demand'e hayando un areglo di 5 miyon dollar na su fabor. Tur dos a keda 'masha satisfecho'. Na aña 2009 e rumannan Khloe y Kourtney Kardashian di saca nan mesun reality show na Miami, FLorida. Esaki a bay aire na augustus 2009.
Kris Jenner, naci como Kristen Mary Houghton dia 5 di nomber 1955 na San Diego, California. El a casa cu Robert Kardashian, e difunto defensor abogado cu a bira conoci den e huicio di e asesinato di O.J. Simpson. E tawatin tres yiu muhe y un yiu homber durante nan matrimonio. Nan a separa na aña 1989. Djey el a casa cu e atleta Bruce Jenner. Bruce y Kris tin dos yiu muhe. Kris ta doño di un botique di mucha, Smooch, den Calabasas, California.
Bruce Jenner, naci como William Bruce Jenner dia 28 di october 1949 Mount Kisco, New York. Un campeon na aña 1976 di e decatlon olimpico. E ta casa cu Kris y ta padraso di e yiunan di Kardashian. Durante e Wega di Olimpiada tawata di tres luga y djey el a caba di dies luga na Munich n'e mesun aña. Un record mundial di 8634 punto. E tawata den e pelicula di Can’t stop the music. E tin seis yiu homber di otro matrimonio.
Kourtney Mary Kardashian a nace riba 18 di april 1979 na Los Angeles, California di mayornan di Kris y Robert Kardashian. E ta e ruman mayo. Despues cu el a gradua su scol secundario Marymount High School, scol catalico pa mucha muhe so, el a volg Southern Methodist University pa dos aña. El a haya su titulo di grado di Arte di Teatro y el volga tambe un curso di idioma Spaño na 2002. E ta un di e doñonann di un boutique di muhe, cu yama DASH.
Kimberly Noel Kardashian,a nace riba 21 di october 1980 na Los Angeles, California di mayornan di Kris y Robert Kardashian. E ta e "personahe principal". E ta e di dos ruman mayo. Kim ta awo famoso negoshante y e scandal di un video pornografico cu e cantante R&B Ray J y amiga cu Paris Hilton. E tawata casa cu Damon Thomas pa 2000 pa 2004. E tawata cu Reggie Bush, hungado di NFL. E ta un di e doñonann di un boutique di muhe, cu yama DASH.
Khloe Alexandra Kardashian a nace riba 27 di juni 1984 na Los Angeles, California. E ta e ruman muhe chikito. E ta un di e doñonann di un boutique di muhe, cu yama DASH. E tawata den un campaña di PETA cu e slogan "I'd Rather Go Naked than Wear Fur" ("Mi prefera ta sunu cu uza cuero") Tambe el a participa den Celebrity apprendice. El a casa cu Lamar Odom riba 27 diseptember2009, un hungado di baskettbal di Los Angeles Lakers.
Robert Arthur Kardashian, Jr a nace 17 di maart 1987 na Los Angeles, California. E ta esun di mas jong y unico yiu homber yiu di Kris y Robert Kardashian. El a volg University of Southern California. E ta un modelo. E tawata cu e actiz/cantante Adrienne Bailon.
Kendall Nicole Jenner a nace 1 de november 1995 yiu di Kris y Bruce Jenner.
Kylie Jenner a nace 10 di augustus 1997 yiu di Kris y Bruce Jenner.
E show a bay aire na E! riba 14 di october 2007 y desde ey e tawata
highest-rated serie riba tur diadomingo anochi entre e muhenan di 18 pa 34, segun Nielsen Media Research. Riba 4 di nomber e telecast tawata un promedio di 1.06 rating. E network a bisa cu Keeping Up With the Kardashians mas cu 13 miyon di hende ta wak e show. [1]
#
Episodio
A bay aire
Sinopsis
1
"I'm Watching You"
10/14/07
Bruce Jenner y Kris Jenner ta celebra na aniversario. Kim Kardashian ta bay na The Tyra Banks Show.
2
"Managing Mom"
10/21/07
Kim y Kris, su manager, ta bay discuti over e publicamento di algun Kim su potret inadecua. Mientras, Kris a duna un trabou un yaya, yama Bree, kende no ta apropria y decente mane el a spera.
3
"Brody in the House"
10/28/07
Kourtney, Kim y Khloé ta bay
Mexico pa un Girls Gone Wild photo shoot sin laga sa Bruce, paso nan tin miedo cu e lo no aproba. El a haya y ta laga su yiu Brody Jenner pa babysit Kylie y Kendall mientras e ta bay Mexico pa confronta nan.
4
"Birthday Suit"
11/4/07
Revesita
Playboy ta tuma contacto cu Kris, puntrando e pa puntra Kim cu nan ke p'e ta na e portada di nan serie di december.
Kim tawata duda prome, pero Kris a curash'e pa hacie. Pa mustra Kris con dificil e decision ta, Kim dicidi pa cambia luga y hunga e rol di manager pa un dia door pone su mama shoot semi-sunu.
5
"Remembering Dad"
11/11/07
E famia ta corda Robert Kardashian su fayecimento y cada aña t'e aniversario. Khloé no ta worry cu e aniversario y ta bay fiesta bira burache. Djey nan ta artest'e pa core bou di influencia di alcohol.
6
"You Are So Pregnant Dude"
11/18/07
Kourtney, Kim y Khloé ta cla pa laga
Las Vegas ora Kourtney a cay den "estado". Mientras, Kendall & Kylie ta causa un argumento entre Kris y Bruce door di puntra nan ta tata pa un puppy.
7
"Helping Hand"
11/25/07
Khloé y Kourtney a haya sa cu un homber pober yama Shorty ta biba tras di e tienda
D-A-S-H, y nan a dicidi pa yud'ele door di dresa su aparencia.
8
"The Price of Fame"
12/2/07
Un foto scandaloso di Kourtney mes, cu a haci Kim miedo y humilia como e ta sinti caba cu ya el pompa cu su sex tape.
E di dos season di
Keeping Up With the Kardashians a bay aire riba 9 di maart 2008 y caba riba 26 di mei 2008. Mas cu 1.4 miyon di hende a wak e show. En general, season dos tawata promedio di 1.6 miyon di hende a wak e per episodio, un 36% a subi pa season un. [2] [3]
#
Episodio
A bay aire
Sinopsis
9
"Kim Becomes a Diva"
3/9/08
Ora Kim a cuminsa bira arrogante and suf, e famia a pensa cu fama a hib'e t'e na su cabes. Kourtney ta lesa text message inespera riba Scott su celular cu ta indica cu Scott probablemete ta haci infiel cu Kourtney. E ta persigui Scott na L.A. pa haya sa e berdad.
10
"Rob's New Girlfriend"
3/16/08
Rob ta cay namora cu pop star
Adrienne Bailon, un Cheetah Girl, ma su rumannan muhe ta interveni door di sigui e riba date cu ne, e ta pensa cu e relacion lo caba. Despues consultando nutricionista, Kris a realisa lo ta saludabel p'e famia come webo for di galiña cu nan t'ey cria; e ta dicidi pa traha un couchi p'e galiña y ta cumpra nan tambe.
11
"Khloé Wants to Act"
3/23/08
Khloé attends an acting class, after her sisters urge her to as they think that she would be a good actress. Kris hires a fashion consultant for Bruce, as she doesn't like the way he dresses. Bruce is reluctant to change his wardrobe at first, but turns out to enjoy the shopping trip.
12
"Kris the Cheerleader"
3/30/08
Miembro di the Old School Crew ta contacta Kris y inform'e cu nan kier e p'e ta uncheerleader. Kris a preocupa pa training y no wordo aproba, voraal depues di e operacion di ruudia. Mientras Khloé, cu asistencia di Kim y Kourtney, ta siña Kendall y Kylie over pubertad.
13
"Khloé's Blind Dates"
4/6/08
Kim y Kourtney ta worry over Khloé di ta soltero y a cunsa un
online dating profile pa e. Khloé ta rabia pero e ta bay cu e cuenta aki. Bruce ta siña Kendall over tarea di cas and gana su mesun placa.
14
"Learning Self Defense"
4/13/08
Despues cu nan a vandalisa
D-A-S-H, Kourtney, Kim y Khloé ta tuma klas di self-defence pa sinti nan mes sigur. Rob ta considera pa drop out di USC pa volg modelahe.
15
"Kardashian Civil War"
4/27/08
Kim ta discuti cu Kourtney y Khloé despues cu el a cumpra un
Bentley. Kris ta bira burachi cu un amigo y ta haya un tattoo. Bruce ta cunsa experiencia un "episodio den su bida".
16
"Kardashian Family Vacation"
5/4/08
Despues di hopi chaos entre e famia, Bruce ta dicidi cu ta miho pa hiba e famia un trip di ski na Colorado, unda trobe ta pasa un "episodio" den su bida, ora e ta bay chill cu par di amigo cu ta edad di Rob. Mientras, e famia ta husga Kim, clamando cu e no ta pasa tempo cu e famia durante e vakantie. Kim, sinti su mes malo, a dicidi di bay fo'i Colorado, pero despues ta persuativo pa bin bek depues di a tende fo'i Khloe un dispensa, bisando cu nan ta di a trat'e malo, y cu nan stim'e y ke p'e bin bek. Djey ora e bin, e famia ta pasa un vakantie dushi.
17
"Kim's Calendar for Reggie"
5/11/08
Kim a saca potret pa crea un calender pa
Reggie, pero Kris a coy e calendernan y pone nan na benta. Kim ta reclama su mama y pa vengansa e ta bende un poster mita sunu di si mama for di Season 1. Bruce kier respet for di Kourtney and Khloé’s y pa inspira nan el a hiba nan su trabou, unda e ta duna speech di motivacion.
18
"New Perspective in New Orleans"
5/19/08
Nan ta bishita New Orleans pa un donacion di competencia di pool organisa pa Reggie and nan ta conoce un famia pober cu nan cosnan a wordo distrui door
Horcan Katrina. Bruce ta plania un weekend romantico cu Kris, pero e no ta bay segun plan, paso su prima di Kris, Cici a bishita.
19
"Junk in the Trunk"
5/26/08
Kourtney, Kim, Khloé y Rob ta bay over nan momento preferi y cosnan pret di e serie.
E di tres season di
Keeping Up With the Kardashians a bay aire riba 8 di maart 2009 y a caba riba 24 di mei 2009. E season final 1.9 miyon di hende a wak e. viewers. [4]
#
Episodio
A bay aire
Sinopsis
20
"Free Khloé"
3/8/09
Kris ta rabia cu Khloé pa no cumpli segun e ley a bis'e ora e ta'ta core bou influencia. Kris ta kere cu t'asina desanima paso e aniversario di su difunto tata ta bin,
Robert Kardashian, y eynan tencio ta cunsa entre Kris y su yiunan. Kris djey ta papia cu su mama over di su sentimento y djey ta bishita e kelder di su difunto ex-casa.
21
"Kourt's First Cover"
3/15/09
Kourtney ta emplea Kris como su manager depues cu
944 Magazine a puntr'e pa haci un cover shoot. Sinembargo, Kris no ta haci un bon trabou di manager pa Kourtney y Kim, kende e tin cu bay Comic-Con y promove su pelicula, . Rob y Adrienne ta haya problema ora nan ta biba cu otro. Disaster Movie
22
"I'd Rather Go Naked... Or Shopping"
3/22/09
Khloé ta haya hopi presion over di su peso ora Khloé a dicidi pa haci e campaña di PETA "I'd Rather Go Naked Than Wear Fur". Kris y Kourtney a confronta Kim over su adiccion di shopping.
23
"Pussycat Vision"
3/29/09
Kim ta haya
LASIK operacion di wowo despues di lucha su mes den wak den spiel na un training di baile di Pussycat Dolls creado Robin Antin pa duna un show. Bruce ta ansha pa papia cu Kendall y Kylie over su operacion di undergoing his colonoscopi. Kim ta duna un show cu e Pussycat Dolls na Las Vegas.
24
"All for One and One for Kim"
4/5/09
Kim su
perfume line ta causa rabia entre Kris, Khloé, Kourtney, and e. Kris ta pasa tempo cu Bruce, paso e no ta sinti cu e no ta conecta cu ne mas mane antes.
25
"Cinderella Story"
4/19/09
Khloé ta haya un
DNA test di su mama pa wak si berdad, Kris, ta su mama di berdad, cual ta haci Kris rabia. Depues cu Rob a fia e auto di Kim y ta bay pone tatto, su comportamento ta preocupa e famia.
26
"The Two Year Itch"
4/26/09
Kourtney y Scott ta bolbe discuti despues cu e ta haci infiel trobe cu ne. Mientras, Khloé ta bay scondi pa un dokter pa wak si tin cancer di cuero, cual Kris a spanta ora el a haya sa.
27
"Distance Makes the Heart Grow Fonder"
5/3/09
Khloé ta bay
New York pa host un fashion show and ta haya interes pa muda eynan y habri un di dos tienda di D-A-S-H. Kim ta focus riba su carera, e t'asina bezig cu e tin cu kies entre e "carera" of Reggie su gay.
28
"Leaving the Nest"
5/10/09
Khloé ta busca apartment na New York, cual Kris ta rabia, kende e no kier p'e bay fo'i L.A. Kourtney y Kim ta duna Kris un macaco chikito despues cu el expresa e deseo pa haya un otro baby den cas.
29
"Meet the Kardashians"
5/17/09
Bruce ta bay bou cirugia plastico pa drecha e foutnan cu nan a haci durante su tratamento den e tempo aya cu a pas'e durante carera di deporte. E famia ta bay campa y ta conoce famia di Adrienne.
30
"What's Yours is Mine"
5/24/09
Kourtney ta fia Kim su cosnan personal sin su permiso, unda nan a discuti. Bruce ta lucha cu Kylie su comportamento despues cu el a nota cu e ta bisti paña di hende grandi y bisti hopi makiyahe pa su edad.
31
"Double Trouble"
5/24/09
Khloé a haya sa cu su gay nobo a hacie infiel,
Rashad McCants. Kourtney a cuminsa pensa cu Scott no ta e miho gay p'ele.
Season 4 a cuminsa riba 8 di november 2009 cu dos ora special cu yama "Keeping Up With the Kardashians: The Wedding".
E ultimo season a cunsa bay aire riba 13 di december 2009, y caba riba 21 di februari 2010. Esaki a ricibi e rating mas halto 1.1 miyon hende a wak. E di dos episodio a kibra un record di 4.1 miyon. Season 4 a cuminsa na Inglatera riba 17 di januari 2010. E season final di [5] Keeping up with the Kardashians a kibra un record na E!, esaki a inclui 4.8 miyon di hende cu a wak, y halto entre adulto di 18-34 y adulto 18-49. [6]
#
Episodio
A bay aire
Sinopsis
32
"The Wedding"
11/8/09
Khloé and
Lamar Odom a dicidi pa casa menos den un luna despues cu nan a cunsa sali cu otro. Ful e famia tawata contra e decision, Khloé ta rabia, pero e ta casa cu masha contento. Rob ta intenta pa reconcila bek cu su ex-chick Adrienne Bailon. Kim a realisa cu ta straña su gay, Reggie Bush y Kourtney y Scott ta drecha nan relacion. (Two Hour Episode)
33
"Scott on the Rocks"
12/13/09
Kourtney y Scott ta haya nan mes contra e famia, (vooral Khole) pasobra nan ta desaprob'e. (Un ora di episodio)
34
"Hot Cup of Love"
12/20/09
Khloé ta tuma klas di 'maneho di rabia' despues di a pasa un wanta na Scott, kende Kourtney wno ke papia cu Khloé si no ta hacie. Kris a haya un
male-enhancement drug pa un amiga, y ta purb'e na Bruce door di tir'e den su koffie. Pa accident e ta dun'e na Rob riba un mainta y casi e ta bay hospital cual e tin un ereccion cu no kier bay.
35
"Baby Blues"
12/27/09
Khloé ta bira hyper ora el a haya sa cu e lo ta na estado, pero e ta disapunta ora el a haya sa cu e no ta. Kim ta gaña pa sali di su cosnan/asunto, kende su mayornan ta rabia, y e ta siña su les ora el a gaña Kendall and Kylie.
36
"Shape Up Or Ship Out"
1/3/10
Kourtney ta confronta Scott ora e ta haya di no ta serio di e embraso. Bruce ta rabia cu Kris, paso e no kier p'e cumpra un co'i hunga, helicopter grandi pa decision financiero. Khloé ta paga Bruce pa haci un trabou p'e, pero djey Kim y Khloé ta haya sa cu Kris ta haci cos di hipocrita door cu el a cumpra un bisti di $4000 pa un ocasion. Kim, Khloé y Bruce then decide to play "scavenger hunt" cu Kris door di sconde e bisti te ora e duna Bruce su carchi di ATM p'asina cumpra su co'i hunga di helicopter. Rob ta trata di reconsila cu Adrienne despues cu el a wak na e bruid di Khloé, pero e ta bira un persigicion, como e ta yam'e 24/7. El casi bay New York pa bishit'e, pero el a ricibi un email di su gay nobo cual e ta bis'e entre nan a caba di hopi temp. Rob ta curason kibra, pero e ta dicidi pa haci un date y sigui cu bida. (Un ora episodio)
37
"Must Love Dogs"
1/10/10
Kim ta tuma un Chihuahua, aunke e ta odia cacho, y ta para bira cu e ta stim'e y ta yam'e Princess. El a bira tristo, paso e cacho tin problema medicamento, cual e no po wak p'e pa su trabou cu t'asina bezig. Bruce ta obliga Rob pa sali for di cas p'e haya di su mes y ta haya trabou di cuido di cara, cual Kourtney a yud'e hay'e.
38
"Body Blows"
1/24/10
Bruce ta bay na un evento di donacion di
Boys & Girls Clubs of America, y sinembargo Kourtney, Kim y Khloé meste a bay cu Bruce, pero nan no a bay y Bruce a rabia. El a dicidi pa haci un evento di donacion pa e American Heart Association y e hende cu nan tin cu bringa ta hopi violento. Kourtney ta babysit pa un amiga y ta haya sa cu e no ta cla pa haya un baby. (Un ora di episodio)
39
"Weekend From Hell"
1/31/10
Kourtney, Kim, y Khloé ta tuma un weekend trip pa
Santa Barbara, California pa trip ultimo prome cu e bay di Kourtney nace, pero e no ta bay segun plan paso Kim y Khloé ta laga Kourtney afo loke nan ta haci y nan ta bira burachi, kende Kourtney a rabia. Mientras, Kylie ta bira jaloers di Kendall, paso el haya un contract di modelahe.
40
"I Want Your Sex"
2/14/10
Khloé ta haci un
sex tape/love tape pa su casa Lamar Odom mientras e tin cu bay biaha, pero e no ta bira un sexy video, y el a haya berguensa di Scott y Rob ora nan a play e cu Lamar, ken nan ta kere cu e ta un joke. Kourtney ta straña e relacion intimo cu Scott y e tambe, pero e tin miedo cu sex lo haci daño e baby. Djey e ta tuma klas di Sex During Pregnancy cu Scott, nan ta cunsa haya relacion intimo dushi trobe.
41
"Blame It on the Alcohol"
2/15/10
E famia ta bay Las Vegas pa e haciment'i aña di Kim. Kim prome instante ta hay'e bon pa traha riba su dia di haciment'i aña, mientras e ta realisa e ta dificil pa hacie. Situacion ta bira pio ora Scott y Rob a bira burache, y Scott ta comporta su mes malo cu Rob su amiga Paula y cu Kris tambe. Kris no kier p'e bay na e fiesta di Kim, como su hefe ta bay t'eynan y e no ke p'e drispidi, y e ke haci e fiesta bon. E ta bay toch na e fiesta, y e ta duw un biyete di $100 den e waiter su boca, cual tur hende a keda na berguensa. Kourtney despues ta kibra cu ne, y na final di e episodio, Kourtney ta lock e porta di e cas pa e no drenta. Scott ta suplic'e p'e papia cu ne, pero el a bisa
"go tell it to someone who cares." (Un ora di espisodio)
42
"Delivering Baby Mason"
2/21/10
Scott ta bin bek cas pa pidi dispensa Kris, pero e dispensa no ta haci nada p'e y no ta willing pa dun'e chens. Scott ta preocupa cu no ta bay wak Kourtney trobe, anto e ta trata di pidi dispensa door di mand'e mensahe y voicemail, te ora Kourtney finalmente p'e splica den persona. E ta reconcila cu ne y den e baby shower ful e famia ta bin bek hunto despues di hopi pelea. Kim a dicidi di tuma dia liber despues casi cay flou y dicidi pa no tuma hopi responsabilidad. Kourtney ta duna luz, el a yam'e Mason Dash Disick. Kourtney a bisa tur hende cu e ta bay Miami bek pa emplea trahado nobo p'e tienda, mientras dos so ta traha eynan. Khloé a bisa cu e ta bay tambe, aunke e no ta bay ta eynan 24/7 y e no ta contento paso e ta bay laga su casa, Lamar. Scott tambe ta bay eynan pa bishita algun amigo y habri un discotheek, mientras Kris ta rabia paso nan ta hibando su nieto, Mason tambe, y Bruce ta bisa Khloé cu su matrimonio ta mas importante cu bay Miami.
#
Episodio
A bay aire
Sinopsis
43
"Kim's House Party"
22/8/10
Kim ta muda pa su casa nobo y su mama ta hacie un fiesta pa su cas nobo. E plan n' ta bay segun plan, un hende a basha biña cora ruba susha cusinchi di sofa y nan ta cunsa guera cu otro cu cuminda. Mientras Kourtney ta pensa di muda, paso su ruman, Khloe, no ta laga Scott bishit'e.
44
"Blind Date"
29/8/10
Su mama ta haci un date pa Kim c'un Armenio ateletico profesional. Khloe ta rabia cu su famia, paso nan ta oblig'e pa dun'e carchi di wega di Laker. Cu sopresa niun a haya carchi pa bay, tur a dicidi di mira e wega na cas di Khloe.
45
"The Missing Ring"
12/09/10
Khloé ta perde su renchi di casamento y ta masha preocupa cu su casa lo bira loco riba dje, te cu Rob, su ruman, a hay'e prome cu ne. Mientras cu Kris y Bruce ta haci beheit pa espacio di nan garashi nobo, lagando su yiunan, Kendall y Kylie tristo. Nan ta resolve e problema y tur dos a bay drumi den e garashi nobo.
46
"My Bodyguard"
6/09/10
Kim ta cay namora cu su nobo Australiano bodyguard. Debi di nan trabou y tempo nan no a tene un relacion cu otro. Mientras Khloe ta siña Lamar con pa landa.
47
"Botox and Cigarettes"
12/09/10
Kim ta bolbe haya botox ora su mama a bis'e cu e ta hayando strepi cerca su rab'i wowo. Khloe ta bay compañ'e pa sten den su decision y Kima ta haya e sintomanan di e botox. Mientras cu Kris ta huma, su yiunan, Kourtney, Kendall y Kylie ta oblig'e p'e stop.
48
"Kourt Goes A.W.O.L."
19/09/10
Kourtney ta bay busca casa na New York, mientras su famia kier pa e keda na Los Angeles door di haci un fiesta pa Scott. Bruce ta pasa duro ora nan ta haci un operacion di castratis di su cacho.
49
"Match Made in Hell"
26/09/10
Rob ta date e mmiho amiga di Khloe; Kris a tuma na consideracion pa bira mangager di BG5
50
"No Boys Allowed"
3/10/10
Kourtney y Scott ta trata di haya un otro yiu. Bruce no ta acepta cu su yiu, Kylie, tin amigonan.
51
"Kris "The Cougar" Jenner"
10/10/10
Kris ta basila su trainer y cos ta bay for di man. Kim ta bira onbeschoft cu Kourtney y ta haya trobel cu ne.
52
"Dash No More"
17/10/10
Kim ta conoce e futbolista, Miles Austin; Kourtney ta pensa pa expand'e nan negoshi,
D-A-S-H door di muda pa New York, pero su rumannan ta contra cu e idea ey.
53
"The Kardashians Take NYC"
24/10/10
Khloe ta celebra su haciment'i aña cu amigo y famia, mientras Kourtney ta continua cu e trabou di e apertura di e nobo tienda na
New York. Durante esey, Kris ta dicidi cu e ta fada cu Bruce su caracter antiwa y ta lag'e na Los Angeles, pero Rob ta tum'e bou su hala pa e ta mas chill durante e trio den un club cu su amigonan y e BG5 girls. Djey Bruce ta corta su cabey y haya un piercing den horea. Tambe, Kim ta duna ambiente n'e fiesta cu e futbolista Miles Austin (cu e paparazzi no leu for di nan) y su ex Reggie Bush ta bira jaloers ora el a haya sa cu el a tene un otro relacion. Kim ta kibra cu Miles na cabamento di e espisodio. (One Hour Episode)
Nota: E episodio ta caba cu un "sneak peak" na e di dos spin-off, Kourtney and Kim Take New York.
5a
"Junk in the Trunk 2"
20/12/10
E ruman Kardashian ta wak bek riba nan faborito episodio di e serie y cierto spot cu no por a bay via television.


c: text/html

text:
Filosofia
Nota: Por fabor no kambia e idioma Papiamentu di otro eskritornan.
E articulo aki ta skirbi na Papiamentu. Lo ta apresia si por mantene e artikulo aki na estilo di Papiamentu.
Filosofia ta e kuestionamentu di kustumbernan, naturalesa i kosnan evidentemente proba, den rango di konosemento, moralidat, obra, sientifiko, lenga, politika, eksistensia humano, historia, kultura ets.
Filssofonan no ta konforma nan mes ku respuestanan kla pone i konclushonan lihe tuma. Mas fuerte ainda, filosofia ta e aktividad di keda hasi preguntanan seguidamente. Ludwig Wittgenstein a bisa un ten: “kaminda otronan ta sigui kana, einan ami ta keda para”.

robotstxt: allowed

filter: keep


text:
ORANJESTAD(AAN): Diahuebs 14 di mei anochi na Radisson Resort Aruba , e compania di inovativo di construccion, VIPAP, a hasi su introduccion y presentacion na Aruba, cu un asistencia sumamente remarkable, ya cu a ricibi hopi mas persona cu lokual a ser spera.
Un grupo impresionante di Ingeniero, Arquitecto, Contratista, Inversionista, varios compania di y Real Estate y Prensa a ricibi muestra y informacion di e sistema “ Patenta” di construccion VIPAP. Presente tambe tabata varios Parlamentario, alto funcionarionan di obras publicas y directiva di Banconan local.
ORANJESTAD(AAN):—E detencionnan cu a cay mainta no tabata un sorpresa pa autoridad. E grupo cu a keda deteni ta net un grupo cu tabata wordo vigila masha dia caba pa nan accionan di ladronicia desmantelando autonan.
Hopi caso tabata tin registra y recherche tabata siguiendo e grupo aki di cerca pero kier a pone man riba nan na e momento oportuno pa asina tin un cos completo.
Cu e caso di tiramento na Noord e ekipo di polis a haya nan mes obliga di move rapidamente pa cuminsa haci mas detencion y drenta casnan.
ORANJESTAD (AAN): Esaki ta un raportahe exclusivo cu DIARIO a logra na Caracas. Un fashion show di Actores y TV Celebrities, e show tabata yama “Los Glamorosos Años 80″.
Entre nan tabata; Tatiana Capote, Gilberto Corea,Guillermo Gonzales. Anita Vivas, Ex Miss Mundo Astrid Carolina Herrera, Eva Zissu, Luigi Ratino. Presentadora di show tabata e conocida actriz Belen Marrero. E show tabata dedica pa aporta na Fundacion di Cancer di Pecho.
Maquillador pa e actornan tabata Ernesto Lopez, conosi na Aruba pa su trabao cu diferente Miss y Modelonan Local.


text:
Plata
Plata ta un elemento kímiko ku e sibolo Ag (latino Argentum) anto number atomiko di 47. Un metal di transishon moli, blanku anto brillante, e tin e konduktividat di elektrisidat mas haltu di kada elemento anto e koduktividat thermiko mas haltu di kada metal. E metal aki ta okuri naturalmente den su forma puru, forma liber, komo un mescla huntu ku oro i otro metalnan, anto den mineralnan menera argentite anto chlorargyrite. Mayoria plata ta produsi komo un bi-produkto di koper, oro, lood anto zink.


text:
Aeropuerto Frankfurt am Main
Aeropuerto Frankfurt am Main (kódigo IATA: FRA, kódigo OACI: EDDF), situá na e parti wèst di Frankfurt, ta e aeropuerto mas grandi di Alemania. Ku un kantidat di alrededor di 56 mion pasahero pa aña, ta hasi Aeropuerto Frankfurt un di e aeropuertonan mas drùk di mundu. Frankfurt konosé un kantidat enorme di pasaheronan internashonal kual ta hasié e aeropuerto internashonal number unu di mundu. Apesar di ta surprasá su konkurenshanan den Oropa Aeropuerto Paris-Charles de Gaulle na Paris, Fransia, Aeropuerto London Heathrow na London, Reino Uni, Aeropuerto Madrid-Barajas na Madrid, Spaña i Aeropuerto Amsterdam-Schiphol na Amsterdam, Hulanda. Aeropuerto ta e base di Lufthansa kual ta hasié e hub di aviashon Oropeo mas grandi pa e aliansa aeréo Star Alliance.


text:
Playing Now
-
Chikungunyaaa?
28 februari 21:00
1 mart 15:00
Mug, un hòmber ku ta pretendé di por haña kualke dama ku e ta deseá, ya pa dos aña kaba tin un problema serio. E no por kumpli manera mester ta ku su señora esposa i su dos by side nan. Awor ku tin e epidemia di Chikungunya, Mug ta mas prekupá ainda, tur dos di su by side nan ta haña “Chikungunya”.
Kumpra bo Tickets Online:28 Februari: Buy Ticket Online1 mart: Buy Ticket Online
-
Movie under the Moon
E djaweps aki 26 feb nos tin:
The Story of Lover’s Rock
The story of how Lovers Rock music defined a generation in the late 70s and 80s hugely impacting on British Pop Culture.Read more...
-
Sombra di Koló/ Schaduw van kleur
Djaweps 26 feb 20:00
Entrada: Naf. 13,50 (Members 12,50)
Warwaru ImageNation Foundation i Wind Imaging ta presenta Sombra di koló/De schaduw van kleur . Esaki lo tuma lugá na Teatro Luna Blou. Durante di e “road trip” riba nos dushi isla lo tin diferente Yu di Kòrsou for di barionan manera Barber, Seru Fortuna, Otrabanda, Janwe I Spaanse Water ku lo konta nos tokante nan eksperiensha ku kolo I rasa.
-
Nochi di Chiste
Tur Djarason na Teatro Luna Blou
Kuminsando 4 Mart 2015
Bo tin talento pa konta chiste of charada? Semper ku bo ta den un reunion di amigunan of famia bo ta laga tur hari? Awel esei ta bo chens pa bo laga Edion ( Loloi) Booy hari.
Coming soon to our Theaters
-
Loloi 2
14 & 15 mart
Entree: Naf. 27, 50-
Read more...


text:
“E secreto di yega 103 aña ta secreto di Dios”
Sra Maria Anette Maduro Lampe semper gusta hari
ORANJESTAD (AAN): Maria Anette Maduro Lampe tin 103 aña y ta di bario di Mahuma.
Durante un entrevista relaciona cu Dia di nos grandinan, señora Lampe a bisa cu el a haya 15 yiu cu su casa Mauricio Maduro.
Ora e tabata mucha e tabata gusta hunga entre otro cu popchi.
Pa loke ta cuminda, e tabata gusta come bonchi, komkommer y carni.
Señora Maduro Lampe nunca a traha, pero na cas tabata tin suficiente trabao cu e 15 yiunan cu orguyosamente el a cria.
DIARIO a puntra señora Maduro di e bistimento di e temponan ey y el a bisa cu muhernan tabata bisti shimis si y no carson.
Pa loke ta amigonan di school, sra Maduro a bisa cu tur a muri caba.
Awor ta su famia y bisiñanan ta su amigonan.
DIARIO a puntra Señora Maduro con el a conoce su casa y el a bisa cu ta na misa el a conoce.
Pa loke ta e enamoramento di antes, sra Maduro a bisa cu e persona tabata bin 1 of 2 biaha pa siman pa bishita e persona cu e tabata enamora di dje.
E famia di sra Maduro tabata cria bestia e tempo ey, incluyendo cabrito, porco y galiña.
Noticia di morto bo no tabata haya den corant manera awor, sino for di leu bo tabata tende un tiro di cañon cu tabata indica cu un hende a fayece.
DIARIO a puntra sra Maduro cua tabata e temporada mas dushi di su hubentud y el a bisa cu tabata dushi ora e tabata conoce amiga y nan tabata bin cerca dje.
DIARIO a puntra e señora tambe con e ta sinti awor cu e tin 103 aña y el cu un sonrisa grandi riba su cara el a bisa cu te awor e ta sinti su mes bon.
El a bisa cu e tin pasenshi y e ta pidi Dios pa dune poco bida mas.
DIARIO a puntra señora Maduro kico ta e secreto di por a yega 103 aña.
“Esey ta secreto di Dios y no dimi”, segun señora Maduro.
El a bisa tambe cu e tempo ey nan tabata come hopi pisca y carni fresco, tambe bonchi patia etc. y esey quizas a yuda tambe.


text:
Un Mihó Kòrsou ta Posibel 28 febrüari 2015 MFK
Míles di kupo di trabou real krea bou di Gobernashon MFK
E úniko proyekto den e último 60 añanan ku lo krea bou di un dak mas di 1500 kupo di trabou. Apertura 15 mart 2015!
UN PRENSA OPHETIVO I HUSTU DEN NOS KOMUNIDAT
E derecho ku kada un persona den nos komunidat tin pa ekspresá su opinion liber ta un derecho ku ta ankra den derechonan universal di leinan internashonal i ku esakinan mester ta kondishonnan i prinsipionan fundamental den un pais demokrátiko. Pero no mester ta asina si ku pasombra tin libertat di prensa ta kue esaki […]
E bèrdat sin miedu: https://www.youtube.com/watch?v=9k5NOJ2uTpo
Den e programa “Un Mihó Kòrsou ta posibel” di djasabra último 9 di Ougùstùs sierto bèrdatnan a subi riba mesa. Tin mas bèrdat di mas akshon ku awe bo ta komprondé kon esakinan tabata hinka den otro, keda pendiente paso lo tin mas programa unda e tópiko lo ta di e mesun índole.
Remarkenan di MFK na propuesta kambio di lei Landsverordening op de Scheepstonnagebelasting 2007 P.B.
Nos tin diferente remarke: Dokumentonan ku ta falta: Teksto di e Landsverordening op de Scheepstonnagebelasting 2007 P.B. 2007 no. 110 Ta den e lei aki di 2007 lo mester bini algun kambio manera a keda proponé pa esnan ku a bini ku e lei di inisiativa aki. No tin un sistema digital ainda pa por […]
Premier Asjes ta sigui favoresé famia i kompinchinan i awó ta malgastá 1,2 mion
Ta inkreibel i insolito di mira ku e koalishon aktual ta aseptá tur kos di otro pa evitá un posibel kaida di gobièrnu. Partidonan ku a kampañá eksplísitamente di ke un gobièrnu limpi, un gobièrnu shouru pruf, ta aseptando tur kos di sigur un persona den e kaso aki, Minister Presidente Ivar Asjes. Permití mi […]
Preguntanan konforme Reglamentu di Órden tokante huisbankier di gobièrnu
Preguntanan konforme Reglamentu di Órden tokante huisbankier di gobièrnu
MFK ta atvertí pa no bini ku weganan pa pone reunionnan ku puntonan di agènda huntu
Movementu Futuro Kòrsou (MFK) a bin komprondé ku e koalishon di partidonan Pueblo Soberano, Partido PAIS , PNP i tambe esun ku a hòrta e asiento bai kuné ku ta Glenn Sulvaran den e reunion di dia 19 di yüni 2014 kaminda ku MFK a pidi dos reunion separá pa por trata e dos tópikonan […]
Problema serio den nos enseñansa
Petishon Reunion Públiko – Problema den Enseñansa
Otro strategia di Koalishon pa skapa Minister Palm
Miéntras ku reunion ku Minister di Desaroyo Ekonómiko tokante:“pèrdida i kreashon di kuponan nobo di trabou, kon a kontené e ola di desempleo den aña 2013 i kua solushon tin pa esaki den 2014” a wòrdu posponé pa 1 luna, pasó Minister Stanley Palm (Partido Pais) a haña ku e tópiko di desempleo no tabata […]
SOUNDCLOUD
Support us
Relatonan Resien
- 2 outo nobo nobo pa abo gana 9 di Aprel 2015 – Bin kumpra bo lòt na sede di MFK
- MFK TA KONTINUA KU PREPARASHON PA ELEKSHON – PART II
- Mientras na Kòrsou nos no sa ni kiko hasi ku e awa pretu, Mundo ta sigui avansá: Turning Water Pipes into Electric Generators
- Mas medida “collegegeld” ta bolbe subi pa studiantenan di Universidat
- Karnaval di Kòrsou 2015 no esun di mas mihó


text:
Parke Nashonal di Sint Kristòfel
Parke nashonal di Sint Kristòfel (en: Saint Christoffel Nashonal Park, ul: Christoffelpark) ta e parke nashonal mas grandi di Kòrsou. E ta keda 40 minüt for di e kapital di Willemstad riba e kaya di bai Westpunt
Parke Nashonal Sint Kristòfel ta e parke natural mas grandi di Kòrsou. Parke Kristòf a habri pa públiko na 1978 komo parke nashonal. Aktualmente e maneho di e area ta den man di Fundashon CARMABI, aunke ku Gobièrnu di Kòrsou ta doño di e terenonan di kual e parke ta konsistí.
Historia[editá | edit source]
Na 1969 gobiernu di Kòrsou a kumpra e plantashinan di Savonet, Zorgvliet anto Sheteseru, ku tabata 1270 hektare grandi, inkluiendo e Seru Kristòfel, anto a kombertié den un area di reserva natural. Pero hende a kritiká e desishon di gobiernu pa traha un antena di komunikashon riba Seru Gracia banda di Seru Kristòfel aunke e gobiernu di e tempu ei a bisa ku daño na naturalesa lo ta minimal.


text:
Archivo di November, 2009
ORANJESTAD(AAN): Mas nos pensa riba e carta di e abogadonan di Marisol, mas nos ta kere cu Marisol lo haci Aruba un fabor grandi door di hiba DIARIO dilanti di Huez. Pa bienestar di nos Estado di Derecho, un caso caminda tur e actonan coruptivo di Marisol lo worde trata te den profundidad lo aclaria hopi. Ni cuanto DIARIO a bin cu pruebanan di e corupcion di Marisol, Ministerio Publico a bira cara y a haci nada. LandsRecherche a lanta e impresion total cu nan interes ta pa tene e criminalnan di MEP for di prison y trata di tur manera cera e politiconan cu ta contra di MEP.
Ministerio Publico a comete blunder grandi
Aunke tin prueba cu tur e motornan di boto ta horta di Merca!
ORANJESTAD(AAN): Hopi hende a keda asombra di tende cu e trio cu tabata deteni den e caso di ladronicia di motor di boto na Merca a sali liber diabierna ultimo. Polis a detene 6 hende pero a laga 3 bay na un principio caba. E demas detenidonan tur a sali liber diabierna atardi. E caso riba su mes ta basa riba un tip cu a drenta for di Merca, di motornan di boto horta cu ta drentando Aruba pa loco.
ORANJESTAD (AAN): Diasabra mainta Minister di Finanza y Utilidad, Ing. Mike de Meza a efectua e apertura oficial di Starbucks den Renaissance Marketplace. Esaki e bira e di 3 Starbucks den Caribe, separa di Bahamas y Puerto Rico, pero e ta e prome Starbucks den e region aki. Aki por mira por mira momento cu Paul Gielen, Gerente General di Renaissance Resort hunto cu Vice Presidente di Starbucks, esta Mike Schieffer, firmando hunto e prome mug di Starbucks Aruba pa Minister Ing. Mike de Meza.
ORANJESTAD (AAN): Pa bo haya un weso den bo hamburger, y un rato despues haya un musca den bo batata… ta nada agradable. Lo peor ta cu esnan trahando na e restaurant despues no kier ni mustra compasion. Diasabra anochi laat, dos persona hoben local a bay coma na un Fastfood Restaurant na Playa, y a bay come den e comedor. Diripiente uno di nan a haya un weso chikito den e hamburger, y el a bay avisa e trahador cu a bende e cuminda, alerta nan di loke a worde haya den e cuminda cu nan ta bende cliente.
ORANJESTAD.(AAN): — Pasa di 4 or di marduga a drenta informe na central di polis cu den Pastor Hendrik a caba di tuma lugar un desgracia serio. Dos auto a dal den otro y tin tres persona herida cual uno lo ta grave y e mester di asistencia medico rapido. Probablemente e choke formal cu a caba di tuma lugar segun informe polis lo por tin di haber cu preferencia no duna, velocidad y alcohol. Un di e autonan envolvi ta un Suzuki color preto A.29551.
ORANJESTAD (AAN): Irfan Alam ta un hoben yiu di mama Arubiano. E ta naci na Hulanda pero for di algun aña e ta siguiendo e trayecto di Mike Eman. Na mas cu un occasion ora cu e bin Aruba e ta bay bishita e lider di partido AVP. E hoben aki tabata considera Mike Eman como un burgemeester y asina e tabata yame tambe. Awor cu Mike Eman a haci su prome bishita oficial na Hulanda como Prome Minister di pais Aruba e hoben a busca su drechi.
ORANJESTAD.(AAN): — Manera ta conoci ministerio publico a laga publica informe cu esnan cu tin arma di candela por entrega esaki sin cu lo ta bay wordo persigui. E oportunidad a presenta pa esnan cu tin den nan poder arma di candela pura y entrega esaki mas rapido posible pa asina evita problema serio cu husticia ora cu razianan bay inicia net despues cu e termino yega.
Pero ainda tin persona (nan) ta risca pa cana cu arma di candela sin cu ta ril ni pa dispara publicamente.
ORANJESTAD (AAN)— Bun Bu Itchi/ Kendo Aruba a tene dos actividad durante weekend ultimo cual tambe ta marca e final di nan programa di actividadnan pa loke tabata aña 2009. E prome actividad cu nan a tene durante weekend tabata un seminario cual tabata algo cu e miembronan a sa di probecha masha hopi mes y e di dos actividad tabata un campeonato den cuadro di Olimpiada di ASU, ambos actividad a tuma lugar den Gymzaal di Julianaschool.
Segun enfermero di ambulance Rudgeri de Kort:
ORANJESTAD (AAN): Cu e cantidad di accidentenan di trafico ta alarmante pa un isla chikito manera Aruba, ta un simpel realidad.” Segun enfermero di ambulance, Rudgeri de Kort. “Regularmente tin momentonan cu nos servicionan di emergencia ta ocupa cu tres, cuater, te hasta cinco accidente pareeuw ariba e isla, sabiendo cu nos ta biba solamente cu 100.000 hende, lokual ta comparabel cu un pueblo chikito den cualkier pais bisinja.” Den hopi accidente, lesionan serio por worde evita door di tuma precaushonan relativamente simpel.
El a haya castigo di 15 luna
ORANJESTAD(AAN): Recientemente Joan F.M.D di Republica Dominicana a presenta dilanti di huez, debi na e hecho cu el a wordo acusa di a hasi uso di paspoort falso y carchi di identidad falso, como tambe posesion di documento falso di declaracion di bon conducta y un ‘uitreksel di bevolking’, falso. El a wordo acusa tambe di exportacion di droga, como cu el a guli bolita.
Huez a trece dilanti cu e homber a wordo deteni na aeropuerto, pasobra su paspoort lo ta falso.
E paspoort berdad tabata falso.
ORANJESTAD (AAN)— Pa medio di e comunicado aki, Aruba Softball Bond kier a invita tur team cu a participa na e campeonato Fast Pitch ASB 2008 / 2009, pa asisti na un reunion informativo, e reunion aki lo bai tuma lugar ariba Diamars 1 di December proximo na Marlboro Ball park (Sala di reunion grandi) cuminsando pa 7:30 p.m. E agenda di e reunion aki lo bai ta como lo siguiente: Lista di presencia, Participacionnan, Play off/Final, Turno Liber y Clausura.
ORANJESTAD (AAN): Durante un entrevista cu Monsenor Luis Secco el a duna di conoce cu durante 2008, den cuadro di 50 aniversario di Obispado y di e Diocesis, a pone un conferencia grandi cu participacion di tur seis isla. E mes a bishita e seis islanan cu un pre-conferencia cu a dura dos of tres dia den cada isla. For di eynan a sali un documento cu yama “Mision 2009-2011”, a indica.
ORANJESTAD (AAN): E abogadonan di Marisol Lopez Tromp a manda DIARIO un carta cu e peticion pa e Matutino di Aruba rectifica y declara cu Marisol no ta corupto y no ta ladron.
Kizas e abogadonan tin razon pasobra den e articulonan cu nan ta cita DIARIO ta yama Marisol corupto y esaki por ta no ta un bon descripcion di e barbaridadnan cu Marisol a comete! Por ta cu Marisol ta exigi pa nos dune mas honor y no yama loke el a haci ‘corupcion’ so pasobra e berdad ta cu loke el a haci no ta un corupcion di tur dia!


text:
Diaranzon lo tin caso pa retiro di periodista for di un matutino
ORANJESTAD (AAN): Diaranzon den oranan di merdia lo tuma luga tratamento di e caso pa retiro di e periodista Hareld Faro for di e matutino unda cu e ta traha den Weststraat. Den luna di februari e periodista, kende tin mas cu 20 aña laborando na dicho matutino a worde sorpresa cu un carta den cual nan ta mande cu vakantie y na mesun momento ta informe cu a cuminsa un procedura legal pa pidi su retiro na Corte, pero sin pago. Pues nada pa e 20 añanan di servicio cu el a dedica na e matutino desde su comienzo. Segun por a compronde, e problema ta e incompatibilidad entre e hefe di redaccion y e doño director. Ta worde cuestiona noticia cu no tin den e matutino y diferente aspecto mas. E periodista, kende a cuminsa na La Prensa y despues a bay Bon Dia Aruba ora cu esaki a lanta, a dicidi cu e tambe ta busca abogado, mr. Carlo, pa ora e caso worde trata den Corte diaranzon.
E ta bira un situacion interesante pasobra ningun caminda por manda un hende cas, sin un hustificacion di peso grandi y sin pago.
Mas ainda ora cu e periodista aki a dedica casi 21 aña di su carera na dicho matutino. Desde cu e director nobo a asumi, por a compronde varios persona a bay of el a retira nan.


text:
Archivo di September, 2011
Cumpleaños Diabierna 30 September 2011
Hiep Hiep hoera nos ta canta awe pa nos pops SUE-GYLAINNE AKAYSHA SOPHIA cu awe a cumpli 5 aña di edad. Pabien e ta haya di su mami Sue-Jeen i su papi Ramphis. Tambe brasa i sunchi e ta haya di su oma Marisca i Sisterlin i opa Elio i Erwin i di bo dino Nick. Felicitacion ta bin tambe di su amiguitonan di Trupial KleuterSchool i traimerdia. Sin lubida pabien e ta haya di su primonan Germain, Qurson, Sulainy i di bo primo stima Quishawn. Por ultimo hoooopi brasa i sunchi bo ta haya ompi Minco tio Ventji i di bo tanta fastioso Jasmin. Nos tur ta desea cu bo pasa un dushi dia i corda haci bon mucha paso zwarte piet pronto ta na caminda.
Cumpleaños Diahuebs 29 September 2011
-
Awe ta cumpli aña e reina di papilon celia wernet
pabien di parti su casa ,su 2 yiunan y tambe di su 4
nietos nan cu ta stimele masha hopi mes , y sin
laga afo di parti darly y sandra cu ta manda bise
corda trece bolo cu old parr haha !
-
Ilusion y realidad den Politica! (1)
Durante e tratamento di e proyecto di modulonan structural pa schoolnan, a sosode den Parlamento varios cos cu merece comentario. Si bo a sigui e debatenan bon, bo por a nota con e ilusion di grandeza di un seudo-politico a hacie kere cu e tabata den un mision de redencion na algun parti di Africa o China, lubidando por completo riba realidad. Un politico, e mester por a compronde, no ta un misionero; e no ta den Parlamento pa propaga Evangelio, sino pa mustra su adhesion y lealtad na e partido na cual e ta pertenece, y cu a permitie yega na unda e ta: un Parlamentario (no un Mesias!). Pero, esey el a pasa completamente por alto!
Su ego, mi ta kere, a predomina riba su capacidad intelectual, y su odio y/o envidia a hacie mira spirito unda nan no tabata existi.
Bomberonan a evita desaster na airport cu helicopter Venezolano
Na Curaçao recientemente el a falta respet pa esnan di aviacion…
ORANJESTAD (AAN): Diaranzon atardi algo despues di 5’or un Helicopter di bandera venezolano a baha cu problema na Aeropuerto Internacional Reina Beatrix. Aki un Helicopter color preto cu registracion YV2715 a haya problema cu su tren di aterizahe. Un di e wielnan no kier a sali y esaki a stroba e helicopter di baha y paga su motor. Personal di cuerpo di bombero ora cu e helicopter a bati alarma a mobiliza mesora cu tres crash truck. Tambe e ekipo di rescate a ser mobiliza. Esnan den e helicopter tabata desespera pasobra si e helicopter a kentel e por a bira un situacion desastroso riba e pista di aeropuerto.
Alarma falso na RBTT San Nicolas
ORANJESTAD (AAN): Diaranzon mainta alrededor di 10:30 patruyanan di San Nicolas y Atraco Team a mobiliza cu urgencia pa RBTT San Nicolas den Caya. E compania ISS Security encarga cu e seguridad di RBTT a haya un “silent alarm” y mesora a bati alarma na autoridadnan concerni.
Na yegada a papia cu e branch manager y a constata cu un empleado pa accidente a primi e boton di e alarma silencioso. E forma cu e compania aki a reacciona tabata e procedura cu cos mester cana tambe.
Poblacion di Aruba den ultimo decada a crece cu mas di 11 mil hende mas den forma natural cu door di migracion
*Aruba tin 96 diferente nacionalidad di 133 diferente pais
ORANJESTAD (AAN): Den sala di prensa di gobierno a worde yama un conferencia di prensa, unda cu CBS a duna un presentacion riba e resultado di Censo 2010. Director di CBS Martijn Balkestein a splica ampliamente riba esaki. Tabata tin 1300 teller cu a haci hopi trabao den e dianan di conteo y el a gradici tur esnan cu a traha den e proyecto aki. Balkestein a trece dilanti cu Aruba ta consisti di hendenan di 96 diferente nacionalidad, cu ta procedente di 133 diferente pais. Di cada 5 persona, uno ta menor di edad di 15 aña, mientras cu 15% di nos poblacion ta disfruta caba di un pensioen. El a splica tambe cu Aruba tin un forza laboral di mas di 50.000 hende, ganando un average di 2.800 Florin pa luna.
Durante reunion miembronan di Staten a pidi gobierno extra informacion tocante abuso di mucha
Parlamentario drs. Marisol Lopez Tromp:
ORANJESTAD (AAN) – Parlamentario Independiente drs. Marisol Lopez Tromp a yama un conferencia di prensa, diaranzon, den el a toca dos punto. E reunion di Staten tocante abuso di mucha y e reunion di diamars tocante enseñanza y husticia. Tocante e topico di abuso di mucha, e parlamentario a señala cu esaki ta un asunto serio den nos comunidad, y miembronan di Staten a pidi gobierno extra informacion, pa loke ta trata abuso di mucha. El a menciona cu cada orado a trece su punto di bista dilanti, con por combati e problema aki, na fabor di nos muchanan.
Minister Otmar Oduber a inicia e proceso pa ahusta salario minimo entrante 1 di januari 2012
ORANJESTAD (AAN): Minister di Labor, Otmar Oduber, for di algun tempo caba a bin ta preparando pa inicia e proceso pa adaptacion di salario minimo entrante 1 di januari 2012.
E mandatario a haci un peticion urgente na Departamento di Labor y Investigacion (DAO) pa inicia e procedura pa un ahustacion eventual di salario minimo actual. Basa riba articulo 13 lid 1 di e Landsverordening Minimumlonen, e Minister encarga cu Labor por, despues di a scucha Sociaal Economische Raad (SER), ahusta e salario minimo den caso cu tin un aumento di e prijsindexcijfer den e periodo di augustus 2010- augustus 2011.
Alrededor di 9 mil Colombiano ta biba na Aruba
Cifranan di Censo 2010:
Alrededor di 9 mil Colombiano ta biba na Aruba
ORANJESTAD (AAN): Durante un conferencia di prensa, director di CBS Martijn Balkestein a papia tocante e resultadonan di e Censo di 2010. Pa loke ta religion, el a bisa cu e cantidad di hende cu a bisa cu nan no tin religion, a subi for di 2000 te cu awor cu 1,6%.
Di otro banda 3% mas hende a bisa cu nan a cambia di religion.
Loke a cambia tambe ta e composicion di cada hogar.
Actualmente cada hogar tin un average di 2,9 persona, mientras cu na aña 2000 esaki tabata 3,1 y na 1991 e tabata 3,5.
Cumpleaños Diaranzon 28 September 2011
Awe a haci aña e mama mas dushi di aruba esta
Marlene Croes e ta ricibi un pabien di party su famia
croes y di su amistad nan mas cerca, y di su unico
prins Marcderrick Croes. Have a blessed day enjoy it.
Inversionistanan a pone dowpayment pa hotel na San Nicolas
Bushiri Hotel lo bai destaho mientras cu
ORANJESTAD(AAN):– Tur cos ta canando hopi bon pa loke ta e proyecto pa e hotel na San Nicolas. Ya caba e inversionistanan a pone un suma di 250 mil algun siman atras. Awor nan tin te 3 di November pa cuminsa cu e proyecto. Si esaki no keda cla anto nan a perde nan 250 mil.
No a keda mas espacio tampoco pa prolonga e fecha pa e tereno.
Si e inversionista a pone e downpayment nifica cu nan tin interes. Ningun hende ta bai pone un suma asina grandi cu chens pa perde esaki. Mientras tanto Bushiri Hotel tambe lo bai un destaho.
Esaki conseho di minister a dicidi caba.
Atrobe partinan di Aruba tabata sin coriente
ORANJESTAD(AAN): –Tabata algo prome cu un cuarto pa 10 anochi ora cu diferente bario den distrito di Noord e.o. Monserat, Safir, Montaña, Kamai, Opal, Bubali, tur a keda sin coriente. Tecniconan di N.V. ELMAR a bai riba caya purbando di soluciona e problema. E kehonan tabata bastante di esnan cu no por a logra un anochi cu coriente.
Tres auto den desgracia sin hende herida
ORANJESTAD(AAN):– ayera anochi na e cruzada di Driemasterstraat y Santa Helenastraat a sosode un accidente cu tres auto envolvi. Un V-car cu un pareha turista den Yaris V-4695 biniendo di Driemasterstraat a subi e crusada sin paga tino.


text:
Victima di candela Reymond Damian a sali pa Colombia
ORANJESTAD (AAN): E victima di e candela feroz na Louvre y tambe Antraco a sali pa Colombia. Aki ta trata di Reymond Damian di 49 aña biba na Jan Flemming.
E tabata manehador di e forklifter cu a haya problemanan tecnico y dal den cantidad di boternan of blekinan flamable causando un candela grandi.
Ora cu e explosion a tuma lugar e candela a cuminsa agresivamente. E victima manehando e forklifter a keda herida y mester a worde yuda pa asina nan por a sake for di e situacion cu e tabata den.
El a kima parti di su pia, a fractura heup y a inhala hopi gas venenoso. Su situacion tabata hopi critico desde cu el a yega hospital.
A bay cune den sala di operacion y despues mande tambe den coma induci. Diaranzon a pidi presencia di un air ambulance di Colombia cu a sali cu e victima pa tratamento medico. Su situacion ta sigui critico e momentonan aki.


text:
Curpa di Stephany Flores tabata pata-pata di golpi
ORANJESTAD (AAN): Joran van der Sloot a hinca su mes den un abismo increible! El a bira e Sospechoso principal di un asesinato cruel den un Hotel na Lima, Peru. Hopi hende ta puntra con e ta haya placa pa viaha tur caminda asina? E contesta por ta, den e mesun torneo na cual el a participa! E ta hunga hopi den Poker Online, y tambe participa den torneonan. Diaranzon mainta a bin haya e curpa sin bida di su amiga Stephany Flores-Ramirez, kende tabata golpia formal. Aunke ainda no tin ningun resultado di autopsia, Polis a revela cu e victima tabatin masha hopi golpi y rasca na su cara, y algun parti di e curpa. E no tin ningun herida di hinca.
E tabatin hematoma fuerte na su pia y brazonan, indicando cu el a bringa cu su agresor, prome cu el a muri. E victima a worde haya benta abao, un tiki di banda. E double-bed tabatin e colchon hala di banda, y e camber tabata tur reboltea. Tambe nan a haya varios cup di plastic usa, ticketnan di Casino Atlantic City, y mas.
Stephany tabatin un Polo-Shirt bisti, y su panty. Pero tur cos ta parce di indica cu a haya resto di semen, aunke esaki mester worde confirma door di test forensico.
Na 2005 tambe, Joran van der Sloot a aparece riba e fechanan ey cu golpi na su curpa. Kizas esey ta e motibo cu e ta huy atrobe, pa busca forma pa e golpinan aki cura pa caba?


text:
Kon mi por editá un artíkulo? [ editá | edit source ]
Wikipedia ta un 'wiki'. Esei ta nifiká ku kualke hende por editá e kontenido di un artíkulo ku no ta protehá, i por laga kambionan na e artíkulo sali riba e página mes ora.
Pa
editá un artíkulo den Wikipedia ta fásil. Simplemente klek riba "edit" ariba pa editá henter e artíkulo, òf na man drechi di e sekshon pa editá e sekshon so. Tur dos opshon ta habri un página nobo unda bo por editá e kontenido di e artíkulo. Mas abou den e página bo ta haña algu ku yama "Summary" (resúmen). Einan ta skirbi den breve, preferibel ku algun palabra so, kiko e artíkulo ta trata. E resúmen aki ta opshonal.
Despues ku bo kaba di editá e artíkulo, bo por warda tur kambio, mira kon e artíkulo lo parse despues, òf mira kiko a kambia. Esaki ta ku e botonnan
Save page, Show preview i Show changes, respektivamente. Si bo klek "Show preview" i bo ta kontentu ku loke bo a kambia, bo por klek "Save page". Si bo no ta kontentu i bo ke kanselá tur kambio, bo por sali via Cancel.
Si ta algu chikitu bo ta kambiando, bo por selekshoná
"This is a minor edit". Esaki por ta pa ora bo ta kambia algun eror gramatikal òf den ortografia.
Riba e página kaminda bo por editá artíkulo, tin un sèt di boton ku ta yuda bo kambia e aparensia di e teksto òf agregá mas kos.
Di man robes pa drechi, e botonnan aki ta:
hasi un palabra
vèt hasi un palabra
italiko buta un link interno (link den Wikipedia mes)
Papiamentu Wikpedia buta un link eksterno (link pafo di Wikipedia)
Curaçao.com buta un imágen
buta un zonido
buta fórmula matemátiko
ignorá e areglamentu (formatting) di Wikipedia
buta bo firma, fecha i ora > --
Ghettocash 15:54, 5 March 2006 (UTC) buta un liña horizontal
Resultado di loke bo ta tek
Loke ku bo ta tek
Kuminsá bo sekshonnan asin'aki:
Sekshon nobo
Subsekshon
Sub-subsekshon
Kuminsá ku un di dos nivel di
heading ( ==); no usa promé nivel di heading (=). No bula nivel (por ehèmpel, di dos nivel siguí pa di kuater nivel).
==Sekshon nobo==
===Subsekshon===
====Sub-subsekshon====
Si bo kuminsá skibi riba un liña nobo e no tin niun efekto riba e lay-out. Kemen bo por sigui skibi normal.
Pero si bo bula un liña, anto kuminsá skibi e ora ei bo ta kuminsá párafo nobo.
Si bo kuminsá
skibi riba un liña nobo
e no tin niun efekto riba e layout.
Kemen bo por sigui skibi normal.
Pero si bo bula un liña, anto kuminsá
skibi e ora ei bo ta kuminsá párafo nobo.
Bo por kibra un liña
sin kuminsá un párafo nobo.
Ora bo skibi   bo ta kibra e liña anto kuminsá riba un liña nobo.
Por fabor no uz'é hopi, anto uz'é ku kuidou.
Bo por kibra un liña
sin kuminsa un párafo nobo.
Ta fasil pa traha un lista:
Kuminsa tur liña nobo ku un strea.
Mas strea ta nifika un nivel mas abou.
Si bo kuminsa skibi riba un
liña nobo, esei ta nifika ku e lista a kaba.
Un liña nobo ta kuminsa un lista nobo.
* Ta fasil pa traha un lista:
** Kuminsa tur liña nobo ku un strea.
*** Mas strea ta nifika un nivel mas abou.
**** Si bo kuminsa skibi riba un
liña nobo, esei ta nifika ku e lista a kaba.
* Un liña nobo ta kuminsa un lista nobo.
Lista numera tambe ta bon
organisá
fasil pa lesa
hopi fasil
# Lista numera tambe ta bon
## organisá
## fasil pa lesa
### hopi fasil
Lista di definishon
lista ku definishon
opheto
definishon di e opheto
un otro opheto
un otro definishon di e otro opheto
Kuminsa ku un punto i kòma. Siguintemente bo ta skibi e opheto i despues dos punto sigui pa e definishon
; Lista di definishon : lista ku definishon
; opheto : definishon di e opheto
; un otro opheto
: un otro definishon di e otro opheto
Bo por traha un lista mesklá tambe
i hinke den otro
asina'ki
mi por meskla e lista di definishon tambe?
si!
kon?
mesun fasil ku bo por konta
* Bo por traha un lista mesklá tambe
*# i hinke den otro
*#* asina'ki
*#*; mi por meskla e lista di definishon tambe?
*#*: si!
*#*; kon?
*#*: mesun fasil ku bo por konta
*#*:* 1
*#*:* 2
*#*:* 3
Dos punto ta buta e liña bai aden.
Un liña nobo ta kuminsa un paragraf nobo.
: Dos punto ta buta e liña bai aden.
Un liña nobo ta kuminsa un paragraf nobo.
Ora mester separa un pida teksto
E komando di
blockquote ta manda e teksto mei mei, tambe e ta laga e margin rèks i e margin links bai aden.
Esaki ta útil ora bo ke sita bida teksto.

E komando di '''blockquote''' ta manda e
teksto mei mei, tambe e ta laga e margin rèks
i e margin links bai aden.

(Wak e fórmula na rèks):
Eskaki ta útil pa:
buta teksto areglá kaba;
deskripshonnan algoritmiko;
kódigo fuente di programa;
arte di ASCII; strukturanan di kímiko;
ATVERTENSIA: Si bo hasié hanchu, bo ta forsa henter e página pa bira hanchu anto hasié mas difísil pa lesa. Espesialmente pa hende ku resolushon abou. Nunka no kuminsá un liña normal ku un espasio dilanti.
SI un liña ta kuminsá ku un espasio ANTO
e ora ei e ta
wòrdu areglá
mané ba tek e.
Teksto mei mei
Teksto mei mei


text:
Blues
Kontenido
Historia di blues[editá | edit source]
Blues ta un sorto di músika di katibunan ku tabata traha riba plantashinan di katuna den di sùit di Merka den besindario di Mississippidelta i Memphis.E prome katibunan no tabata kere ku nan lo keda Merka,pasobra ta presu nan ta i despues nan lo bolbe bai Afrika,pero nan mester a traha duru tur dia i tabata papia nan mes idioma i kanta nan melodianan Afrikano.A dura hopi generashon promé ku e Afrikanonan a kuminsa papia e idioma ingles.Pasobra hopi katibu tabata kambia di patronnan Oropeo ku nan mes idioma di nan pais natal.E katibunan tambe ku tabatin nan idioma di e parti di Afrika ku nan a bini,nan tabata haya nan den un situashon hopi duru pa siña pida pida di tur e idioma ku nan a haya nan kune dje patronnan Oropeo,promé ku a intrudisí idioma ingles riba henter Merka.Esunnan ku a keda biba riba e mesun plantashi henter nan bida sin kambia di patron a kuminsa papia ingles mas lihé ku esnan ku tabata kambia di patron kada bes.Nan a kuminsa kanta kantikanan religioso manera gospels,spirituals,worksong i hollers and shout ta e klank ku nan tabata produsí ku nan stèm( tambe un manera di protestá)pa ekspresá nan miseria dje situashon di trabou riba e plantashinan.Hopi katibu no tabata bira kristian,pasobra hopi blanku no tabata kere ku katibunan por a sivilisá.
Religionnan[editá | edit source]
Na fin di siglo 1800 katibunan i esnan ku tabata liber a kuminsa bira kristian,baptismo òf methodismo,religionnan ku a sòrg pa un solushon i kita e pensamentu ku un dia nan lo bolbe bai Afrika.Despues e katibunan a kuminsa kanta hopi kantikanan religioso,a bira un kustumber den suìt ora di bai dera morto òf despues di entiéro,nan tabata kanta kantikanan di bèibel di mas alegrá,manera,"Oh when the Saints",Go Down Moses",I'm Marching to Zion",Walk into Jerusalem like john",Crossing The River Jordan."Kantika di pasada nan di Bèibel den tempu ku katibunan Hudiu a sali foi Egipto.Despues ku hopi katibu a haya sa ku e manera ku nan ta biba no ta hustu,nan a kuminsa huí i esnan ku suèlte tabata kai den man di Afro-Merikano nan liber kaminda nan tabata skonde te ora ku nan por sigi pa logra yaga staten den nort pa nan ta liber.Katibunan ku nan a trese bèk pa nan doño a kuminsa plama notisia bou dje otro katibunan kiko nan mester hasi ora nan huí pa yega staten nan den nort.Nan Tabatin un Code ku e doñonan no sa,ku ta yama Under Ground Railroud (E nomber dje code aki no tin nada di hasi ku trèin)tabata puesto nan kaminda e katibunan ku huí tabata skonde,te ora ku nan por sigi pa yega statennan den nort pa nan ta liber.
Palabra di outornan[editá | edit source]
Un merikano yamá Joseph Machlis a bisa ku blues ta pertenesé na Merka,laga bisa ta indígena (inheemse)estilo músikal merikano sin dirèkt e antesedente ku nos konosé di tradishonnan Afrikano òf Oropeo.Ta un kos spesial i interamente diferente foi loké e antepasadonan a bini kune.Pero Alan Lomax ta duna un otro ehèmpel di kantikanan ku ta komparabel ku blues loké a haya na Nort-West Afrika bou di desendénan yamá Wolof i Watusi.E palabra 'BLUE' (blou) ta asosiá ku e sintimentu di melankoliko òf depreshon foi tempu di Elisabethania.E outor merikano Washington Ivring a duna e termino "the Blues" manera e tabata definí foi aña 1807.E historia di e tradishon musikal di blues ku ta kompletamente (negro) ta di tende bisa òf un boka bisa otro palabra di e antepasadonan ku asina nan por a bai bèk mas leu den siglo,ku solamente e kuminsa dje historia na aña 1860.
Variashonan[editá | edit source]
E variashon ku a bini foi e kantikanan religioso ku e katibunan tabata kanta pa ekspresá nan sintimentu i miserianan ta un reakshon riba mal tratu ku ta resulta den field holler(Ta un klank den nan stem)E Field holler ta duna forsa pa spiritual i blues,ku tabata trese mas ambiente den kampamentu di plantashinan den suìt.Despues di guera sivil blues a sigui plama bou di Afro-merikanonan den sùit i ta karga e nomber,musiká di katibunan di Afrika.Field hollers,ballades,musika di misa,rhythmic dance tunes,ku ta yama jump-ups,a desaroyá bira músika di kantantenan ku pregunta i rèspòns.E ta kanta un liña i gitara ta respondé.Un gitara no tabatin hopi popularidat den tokamentu di blues,banyo tabata e prome instrument di kuèrdè i di mas popular pa toka blues.Den añanan 1890 nan tabata toka blues hopi den siudatnan den sùit.E palabra"BLUES" nan ta usé en-general den e músika tradishonal.Tabatin hopi hende ku nan mes opinon kiko ta blues,tin ta bisa ta un eskala di struktura,un filosofia,un struktura di akort,òf e tono di un akort manera falsu.asina tabatin hopi hende ku nan mes interpretashon di blues,pero ta sigur ku blues ta di origen Afro-merikano ku melodianan harmonisá ku tono di akortnan Oropeo.Músika Oropeo tabatin otro sistema,nan no tabata kanta manera ta kanta blues ku hopi sintimentu i emoshon den nan stem manera nan ta yora.E"blue notes"no ta tono den eskala músiko di Oropa,ta un karakteristiko di blues.Tin tres blue note den eskala músika di blues.Tempu ku nan a kuminsa ku notashon di blues musik nan sali riba e eskala músika di blues.Tin hopi makis di melodia i ritmonan den blues ku ta difisil,pero nan no ta imposibel pa notashon musikal.prome ku a bin ku notashon di field holler,no tabatin niun musikante ku tabata toka e sorto "blue note" nan aki riba un instrumènto di musika.E blues di tempu nan pasa tabata iregular kua ritmo,nan tabata toka un pida i papia un pida,manera por tende den diskonan bieu dje artistanan legendario di blues manera Charley Patten,Blind Lemon Jefferson,Robert Johnson i Lightnin'Hopkins.E prome estilo di blues ku a haya fama na aña 1911 tabata di kompositor W.C.Handy (1873-1958) i tambe e tabata un poétiko i a duna e formashon artistiko na blues ku a kuminsa haya popularidat ront di añanan 1910 ku e publikashon di "Memphis Blues"(na 1912) i "St Louis Blues"(na 1914).Na aña 1913 ya nan registrá e blues instrumental.Despues di sklabitut ku hopi katibu bandoná plantashinan i bai biba den siudat pa buska trabou,esnan musikante a kuminsa toka blues den bar,kabarètnan den siudat i hendenan a kuminsa balia riba ritmo di blues nan a bin yamé Rythm and Blues anto e blues ku nan trese siudat a haya e nomber City Blues.
Músika Famoso[editá | edit source]
Na añanan 1920 blues tabata un músika famoso na Merka,blues a kuminsa plama riba henter Merka,komo ku hopi migrantenan Afro-merikano di sùit a bai nort pa buska un bida mas mihó den siudatnan grandi den nort.Hopi musikante nan di sùit a bai nort,pasobra situashon den sùit a kuminsa eskalá outoridatnan a kuminsa abusá di musikantenan Afro-merikano den bar,kabarèt i klupnan di lus kòrá.Den nort e músika tradishonal a kuminsa haya un forma grandi.E prome kantantenan muhé Mamie Smith i Bessie Smith ku tabatin hopi fama den e tempu ei.Mamie Smith graba su promé blues vokal na aña 1920"Crazy Blues".Na añanan 1930 pa '40 tabata e kantante legendario di blues i jazz Billie Holiday ku a graba i bende mas ku mion disko.(tin un pelíkula menshoná,na e álbùmnan titulá,"lady Sings the Blues".)E popularidat enormé di blues tabatin un influensia importante riba e músika Jazz benidero den tempu ei.(tabata e inisiá dje musiká popular yamá jazz) i ku ta fuente di tur estilo di músika PÒP di awendia.E Afro-merikanonan a kuminsa usa mas instrumènto manera guitara,piano,bas,saksofon,drùm i sinfonia di boka pa toka blues,despues a bin introdusí tambe guitara ku èmplifayer ku zonidó mas duru.Den siudatnan grandi manera Chicago i Detroit na fin di añanan 1940 pa kuminsa'50 e kantante i tokadónan manera Muddy Waters,Willy Dixon,John Lee Hooker,Howlin'Wolf,Elmore James i hopi otro mas tabata toka loke nan ta yama Mississippi Delta Blues,kompañá ku guitara,bas,drùm sèt,piano i de bes en kuando senfonia di boka òf otro instrumènto di bientu.T'Bone,Walkerna Housten i B.B.king ku Memphis Blues tabata e famoso tokadónan di guitara ku estilo jazz.
Rock And Roll[editá | edit source]
Na Kuminsamentu di aña 1950 a bini estilo kompletamente otro di músika nasé foi rhythm and Blues(e blues bailabel) i boogie woogie (blues instrumental aselerá).E disc-jockey Alan Freed a duna e músika nobo e nomber Rock and Roll,asina e nomber a surgí.Alan a propogá e músika aki i hasi'é popular bou di generashon blanku,dje manera ei a kibra e segregashon rasial ku tabata normal e tempu ei pa laga e generashon blanku siña konose músika Afro-merikano Rock and Roll ku a pone henter mundu kompletamente kabes abou.Músikonan manera Little Richard,Elvis Presley, Fats Domino,Ray Charles,Chuck Berry,Jerry Lee lewis,Bill Haley,(ku a mesklá e músika country and Western ku Rhythm and Blues)su hit tabata (Rock around the clock) asina tabatin hopi otro músikonan nan mas.Tur músikonan aki a haya fama i graba hopi disko gana hopi sen bira riko den un periodo kòrtiko.
Blues Moderno[editá | edit source]
Na kuminsamentu di aña 1960 hopi Merikano blanku i Oropeononan musikante a deskubrí City Blues.Hopi dje bluesband nan manera Paul Butterfield bluesband,The Rolling Stones,Yardbirds,John Mayall's Bluesband Cream,Canned Heat,Fleedwood Mac,asina e generashon Blanku hoben dje tempu aya a bin siña konosé blues músika mas miho,komo promé no tabatin bon kontakto den komunidat entre blanku i Afro-merikano.Te na momentu ku e músika rock and roll a surgí na 1950 a trese kambio bou di e hobennan merikano.E hobennan blanku a kuminsa interesa den músika tradishonal blues.Despues e músikonan blanku a sigi ku nan mes estilo di toka blues,yamá Rock Blues òf blues blanku.E musikonan blanku i Afro-merikano a haya hopi fama ku e rock blues,guitarista nan konosí tabata Jimi Hendrix,Eric Clapton,Otis Rush,Jimmy Page,Eddie v. Halen.E generashon di fin di 1940-1950 ku ta Albert Collins,B.B.King,i difuntu John Lee Hooker a sigi gosa dje splenternan ku a surgí foi blues tradishonal e generashon nan despues menera Buddy Guy,Otis Rush,Robert Gray,Eric Clepton i hopi otronan ku a bini despues ta gosa di músika te awendia.Blues ku Jazz ta estilo di músikanan ku a surgí mas ku'n siglo pasá.Den tur generashonnan ku a pasa nan a keda toka i kanta blues i jazz te awendia.Tabatin hopi meskla nan di músika ku a surgi foi blues tabata pa un temporada,despues no tabata tende nada mas di nan.


text:
Willemstad - Ayera mainta 8:30 am hues Van Dam van Isselt a kontinuá ku e kaso kontra di e 3 agentenan polisial De La Chiques, Antersijn i Sambo ku tabata laborá na Warda di Polis Molenplein relashoná ku kasonan di maltrato di suidadano. Fiskal Hato-Willems tabata fuerte den su akusashonnan,i a indiká ku e 3 agentenan aki no a papia bèrdat durante di nan deklarashon komo polis. Mas aleu, nan mes a indiká na hues di a skonde e bèrdat, mirando ku nan tabatin miedu di loke Maneho di Kuerpo Polisial lo a hasi nan.
E 3 agentenan aki a deklará primeramente ku nunka nan no a bai Koredor, pero no tabata sa ku KPC/Zenitel tin sistema di GPS riba tur outo polis, i ku e GPS tracking aki a indiká ku outo di polis # 21 en bèrdat tabata na Koredor.
Abogado Marije Vaders, ayera mainta a trese un bon defensa pa su 3 klientenan, den kual el a indiká ku no ta pasó e outo di polis a pasa via Koredor, por saka konklushon ku ningun maltrato a tuma lugá. Segun Vaders, e dos víktimanan a duna vários deklarashon kontradiktorio i ku no por usa esaki den e kaso.
Fiskal Hato-Willems a pidi kastigu di 18 luna di prizon pa kada agente polisial, 5 aña di suspenshon for di Kuerpo Polisial i paga e víktimanan 50 mil florin di daño i perhuisio.
Hues por último lo bai pa analisá e kaso i dia 14 di ougùstùs awor lo dikta sentensia den e kaso kontra e agentenan polisial aki.


text:
Un total di 35 cancion a clasifica pa cual a wordo presenta pa un total di 14 banda. Algun minuut promer cu 4’or di marduga e resultado a keda conoci unda cu e ganador absoluto den e categoria di Soca a keda den persona di Claudius Phillips ( Mighty Talent ) cu su soca Carnaval Cheezy. Pa loke ta e categoria di Caiso su yui homber Shawn Phillips ( Mighty Talent Jr) a resulta e ganador absoluto.
E resultado completo pa e categoria di Soca ta:
5 Lugar: Dr. Boa – The Failures
4 Lugar: Blacky – Le Groove
3 Lugar: Lady Mezzo - Oreo
2 Lugar: T-Money – Le Groove
1 Lugar: Mighty Talent – Oreo
Resultado complete pa e categoria di Caiso ta:
5 Lugar: Lady Mezzo - Oreo
4 Lugar: Mighty Tattoo – Zeta Band
3 Lugar: The Commissioner – XC Lanz Band
2 Lugar: King Jeon – Upgrade Music
1 Lugar: Mighty Talent Jr – Oreo
Un Danki na e publico grandi cu a asisit y tambe na Setar NV, Heineken, Lotto, Aruba Bank, ATA, Insel Air y Gobierno di Aruba. E evento a wordo produci den su totalidad pa Purple Entertainment Group.
Mighty Talent Jr Y Mighty Talent Ta E Monarcanan Di Caiso Y Soca Pa 2014Aruba Caiso & Soca Monarch 2014
- Monday, Feb 17th, 2014 00:37 UTC | Comment Article
- Image Gallery
ORANJESTAD -- Diasabra anochi algo pasa di 8 or den Carnival Village na San Nicolas a tuma lugar e Aruba Caiso and Soca Monarch 2014.
Un total di 35 cancion a clasifica pa cual a wordo presenta pa un total di 14 banda. Algun minuut promer cu 4’or di marduga e resultado a keda conoci unda cu e ganador absoluto den e categoria di Soca a keda den persona di Claudius Phillips ( Mighty Talent ) cu su soca Carnaval Cheezy. Pa loke ta e categoria di Caiso su yui homber Shawn Phillips ( Mighty Talent Jr) a resulta e ganador absoluto.
Image Gallery
- Social Limin':
- Comment Article
- ♦
- Rate Article
- ♦
- Social Share Article
- ♦
- eMail Article
LIKE Caribseek News on Facebook to participate to WIN an iPad.
Comment Article: Share Your Thoughts On This Article With Us
Caribseek News Search
Explore Caribseek
Advertisement
Click here to subscribe to Global News Matters.
Caribseek Life
A Couple Of Days In Georgetown
A Hole In One -Teeing Up In The Caribbean
Caribbean Economic Performance Report
“A Cri De Coeur For CARICOM: Lest We Wither On The Vine”
“Ik, Pieter Stuyvesant, .....”
Bahamian Artist -Maxwell Taylor


text:
Un di e kokinan mas famoso di Aruba, Maria Petit, a laga e studiantenan di e centro di educacion regional ‘Zadkine Food & Business” di Rotterdam cera conoci cu e secretonan di e cushina di Aruba, e Cushina Crioyo. Observa pa Minister Visser kende ta hacienda un bishita di trabou na Hulanda y Minister Plenipotenciario Edwin Abath, Maria a siña e studiantenan con pa traha entre otro pastechi y Ponchi Crema. Den esaki el a wordo asisti pa Nico van der Meer, kende ya pa 18 aña ta docente na Zadkine College. Prome cu esaki el a biba y traha di 1985 te 1994 na Aruba. E tabata traha den e cushina di Manchebo Beach Hotel y Chez Mathilde. Tambe e tabata duna les di cushina na empleadonan di Lago cu dor di e ciere a perde nan trabou.
Maria Petit ta conoci na Aruba di television, su buki di cushina, su dvdnan y di su presencia den Superfood na unda e ta ofrece clientenan ‘hapjes’ cu e ta traha eynan. Restaurantnan na Aruba cu kier amplia nan clientela regularmente ta haci un apelacion riba Maria. ‘Maria Ta Den Cushina’ ta un expresion conoci na Aruba cu ta indica tambe cu unda Maria ta den cushina no ta keda un mesa bashi. Aunke cu Maria ta na Hulanda pa bishita famia, e no por keda sin haci promocion pa e cushina di Aruba. E tabata mesora masha entusiasma ora cu Abath a lanza e idea pa e duna un workshop. E studiantenan a siña masha lihe. Maria tabata satisfecho cu nan
dedicacion y sigur lo tira un boca di palabra pa nan si nan dicidi di busca un lugar pa core stage na Aruba. Actualmente tin 23 studiante di Zadkine College cu ta core stage den e parti Caribense di Reino. E cushina Arubiano ta conoci pa su stobanan sabroso, su funchi, keshi yena, pastechi y sin duda tambe pa su diverso platonan di lama. Pa chikito cu Aruba por ta, e isla cu su mas di 200 restaurant, ta aparte di ta e lugar ideal pa gosa di un solo cayente, un lama cristalino cu beachnan blanco, ta tambe un paraiso pa esnan cu kier saborea un cuminda delicioso.
Zadkine
Zadkine ta un di e centronan di educacion di enseñansa secundario mas grandi di Hulanda. Na Zadkine College ta unda profesionalnan ta wordo forma y studiantenan ta wordo prepara pa tuma un posicion activo, independiente y cu hopi perspectiva den comunidad. Gran parti di esaki ta sosode den practica. Dunadornan di trabou, negoshi y institutonan den region ta wordo aserca pa ta parti di esaki. E ambicion di Zadkine ta pa ofrece un miho educacion profesional y mas efectivo. Zadkine ta sostene studiantenan ora cu nan mester di extra ayudo y pa medio di deporte y cultura amplia nan horizonte. Pa preguntanan encuanto Zadkine Food & Business por tuma contacto cu Fleur Miermans na telefon 06 – 467 12 206 of mail f.miermans@zadkine.nl


text:
Osama bin Laden
Osama bin Laden(Arabico: أسامة بن محمد بن عوض بن لادن, ʾUsāmah bin Muḥammad bin ʿAwaḍ bin Lādin; nace dia 10 di maart 1957 – fayece dia 2 di mei 2011) tawata e fundado di e organisacion al-Qaeda, responsabel pa e atake di 11 di september na Estados Unidos y varios ataca contra obheto civil y militar. E tawata miembro di famia rico di Saudi Bin Laden.
Osama bin Laden tawata den un lista di investigacion di Federal Bureau of Investigation (FBI) di Ten Most Wanted Fugitives y Most Wanted Terrorists pa su envolvimento di atentado terorista na embahada di Merca den 1998.
For di 2001, Osama bin Laden y su organisacion tawata e meta grandi pa War on Terror Mericano. Ta bisa cu e tawata scondi entre e frontera di Afghanistan and Pakistan su Federal Administracion Tribal Area hunto cu e lidernan di al-Qaeda, sinembargo e tawata scondi den un mansion grandi y luhoso na Abbottabad, Pakistan.
Dia 1 di mei 2011 Osama bin Laden a wordo mata den un operacion haci pa U.S. Navy SEALs team y Central Intelligence Agency.
Varacion den su nomber[editá | edit source]
Bin Laden, su nomber tawata frecuentemente fia manera "Osama bin Laden". E FBI y e CIA, asina manera otro agencia gubernamental di Merca a uza manera "Usama bin Laden" of "Usama Bin Ladin", cu tur dos por wordo abrevia manera "UB". Menos comun ta "Ussamah Bin Ladin" y "Oussama Ben Laden den medio di comunicacion den Frances. Otro manera di skirbi ta "Binladen" of, uza pa su famia den West "Binladin". E ortografia cu "o" y "e" ta bin di un pronunciacion influencia Persa uza den Afganistan, unda Bin Laden a pasa hopi aña eynan.
Convencion Arabico linguistico ta wordo referi manera "Osama" of "Osama bin Laden", no "bin Laden" su so, manera "Bin Laden" ta un patronimico, no un fam di manera occidental. Den su forma amplia ta nifica "Osama, yiu di Mohammed, yiu di 'Awad, yiu si Laden".
E admiradonan di Osama bin Laden ta referie pa diferente pseudonimo y nomber di cariño manera: the Prince/Al-Amir, the Sheikh, Abu Abdallah, Sheikh Al-Mujahid, the Lion Sheik, the Director.


text:
Latin
Latin ta un idioma morto. E tabata e idioma mas uza den e Imperio Romano y ta e idioma ceremonial den e Misa Catolico Romano. E cantidad di hendenan cu ta papia e idioma ta escaso, pero rond di mundo tin hendenan cu ta studia e idioma ainda. Latin ta e idioma materno di tur e idioma Romano y ta e idioma oficial na Vaticano.
Uzo den ciencia y variantenan[editá | edit source]
Nan ta uza Latin tambe ora di describi un specie nobo, por ehempel, un tipo di mata of bestia. Pa e rason aki, mata y bestia ta wordo normalmente indentifica, den scritura cientifico, door di duna un nomber Latin of nomber moderno acerca. E termino Latin tin e nificacion precies y un definicion corespondente. Hopi palabra cientifico ta Latin of ta deriva di algun palabra Latin.
Tawatin dos tipo di Latin, Latin Clasico y Latin Vulgar. Latin Clasico tawata e variedad literatario standaard uza pa e Romanonan y hende di Misa Catolico Romano y siña pa masha hopi studiante rond mundo. Latin Vulgar tawata net pa robes, e tawata e variedad papia mas comun uza pa e Romanonan.
Latin tawata e lenga mas importante na Europa den Edad Medio. Nan tawata duna les na scol Europeo y tur universidad tawata uza Latin como idioma di instruccion. Latin a cunsa perde su balor den Reformacion Protestant, ma toch ainda nan tawata uz'e door autor di ciencia di buki y encyclopedia. Te rond di aña 1900 hopi universidad a acepta tesis por escrito na Latin.
Tin idioma cu nos ta papia awendia a bin di e lenga Latin. Esakinan nos ta yama idioma Romance. E cinco lenga principal Roman ta Frances, Italiano, Rumano, Portugues y Spaño. Otro lenga Indo Europeo ta relaciona cu Latin. E idioma Romano t'asina cerca di otro cu ta posibel pa compronde otro na un cierto nivel. Por ehempel, e papiadonan di Portugues por compronde Spaño. Por bisa cu idioma Romance ta un dialecto moderno di Latin.
Structura basico y gramatica[editá | edit source]
Skirbimento[editá | edit source]
Ora di skirbi nan tawata uza plachi di wax. Nan tawatin poco espacio, anto nan tawata skirbi palabra pega (no tawatin espacio bashi entre e palabranan). Tin biaha nan tawata uza papyrus, pero e tawata masha caro. Signo di lesa y letter chikito ta invencion moderno.
E siguiente ta e introduccion di e Metamorfosis di Ovid; ta describi tempo di Siglo di Oro.
Traduccion na Papiamento
"Esaki tawata tempo di Siglo di Oro cu sin coaccion, sin ley, di manera spontaneo nutri di e bon y di e berdad. No tawatin miedo of castigo: no tawatin palabra malo pa lesa, corehi y brons, sin temor di multitud di splicante dilanti e hues, nan tawata biba cu siguridad, sin proteccion. Niun palo di Pinus a cay ne sero cu a cab'i yega e biento cu ta supla pa biaha pa otro tera: e ser humano tawata conoce solamente su mesun cantonan. No tawatin buraco diep rond di ciudad, sin trompet di guera, sin cacho di spiral, sin esapada y helm. Sin e uzo di e ehercitonan, e hende ta pasa su bida na paz y seguridad suave".


text:
Ortografia di papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Ortografia di papiamentu (òf papiamento na Aruba, papiamentu na Boneiru i Kòrsou) ta enserá e reglanan di puntuashon i di skirbi e idioma. E ortografia di papiamentu ta varia un poko entre esun uzá den Antias Hulandes, ku tabata disidí pa e gobièrnu di Kòrsou for di aña 1976, i esun uzá na Aruba. Algun diferensia entre esun di Antias i esun di Aruba ta e preferensia di pronunsiashon di algun lèter i kon ta skibi sierto palabra en general. Mihó bisá, e preferensia di tin reglanan fonétiko òf etimológiko. Un diferensia di e idioma mes ta e preferensia di uzo di algun palabra riba otro. (nota: papiamento na Aruba ta skibi otro. por ehèmpel: John ta bay hunto cu mi na mi wela su cas y come pisca crioyo (John ta bai huntu ku mi na mi wela su kas i kome piská kriyoyo). Tur papiadó di papiamentu, tantu na Aruba, Boneiru y Kòrsou ta komprondé otro perfektamente.
Kontenido
- 1 Alfabèt
- 2 Vokal, diptongo i triptongo
- 3 Konsonante
- 4 Aksènt
- 5 Lèter kapital
- 6 Kontrakshon
- 7 Komparashon entre Português, Papiamentu, Kriolu di Guinea-Bissau i Kriolu di Kabu Verdi
- 8 Linknan eksterno
Alfabèt[editá | edit source]
Di e lèternan aki, por modifiká kuater vokal: a, e, i o u.
ñ ta e úniko konsonante ku por modifiká i su nòmber ta eñe.
Ku e lèternan aki tin kuater dígrafo tambe. Esakinan ta ch, sh, dj i zj.
Tur e vokalnan menshoná tin un zonido so, ku eksepshon di e, ku por tin e zonido di shua (ə). Ehèmpel: "tres" vs. "mangel".
Sierto konsonante segun reglanan di Antias[editá | edit source]
Segun reglanan di Antias, tin sierto kaso ora ta huza e konsonantenan c, j, q i x. Esakinan ta:
- Solamente den kombinashon ku otro konsonante, manera ch, dj, èts.
- Den matemátika, kímika, èts.
- Den nòmbernan propio: Carlos, Jacob, Quincy, Xavier
- Esaki no ta inkluí nòmbernan di kariño adaptá di esaki
- Den nòmbernan geográfiko
- Palabranan fiá i adaptá di otro idioma
Vokal, diptongo i triptongo[editá | edit source]
Ora ta skibi palabranan, partikularmente palabranan fiá di hulandes, no ta skibi vokal dòbel, a menos ku ta tende dos vokal den pronunsiashon. Ta nifiká ku, por ehèmpel, no ta skibi "spaar", pero "spar". Algun ehèmpel di palabranan ku si por: oochi, reeduká, koopera, kreensia. Tambe no ta sigui e regla hulandes di pone trema (¨) pa distinguí entre e dos vokalnan.
Den papiamentu por haña varios kombinashon di vokal, òf diptongo. Esaki ta un lista di nan tur:
- Esaki ta un eksepshon di e regla di aksènt grave. Tin hopi palabra ku e diptongo èi i pa redusí signonan ortográfiko na un minimo, a disidi ku ta skibi e diptongo aki sin aksènt.
- Esaki tambe ta un eksepshon di aksènt grave. Tin hopi palabra ku tin e diptongo òu i aki tambe tin ku redusí signonan ortográfiko den tekstonan. Tambe e diptongo au no ta korekto. Por ehèmpel, e palabra mester ta outo, no auto.
Algun regla di vokal i diptongo[editá | edit source]
- No ta kuminsá ningun palabra ni ningun sílaba ku diptongo ku ta kuminsá ku i òf u. Na luga di esaki ta huza y i w.
- Ehèmpel: yabi, wowo.
- No ta skibi e konsonante y entre e vokal i i un otro vokal.
- Ehèmpel: antiano, no antiyano.
- No ta skibi e konsonante w entre e vokal u i un otro vokal.
- Ehèmpel: yuana, no yuwana.
Triptongo[editá | edit source]
Triptongo ta kombinashon di tres vokal. Aki ta lista nan tur:
- Pa limitá aksènt, no ta pone aksènt grave riba e di e triptongo uei, ounke ta pronunsiá un è.
Konsonante[editá | edit source]
Segun e reglanan di papiamentu di Antias, e konsonantenan vet tin algun regla i eksepshon.
- Mantené e sílabanan inisial ab-, ob-, sub- i ad- solamente kaminda e konsonantenan b i d ta zona asina.
- abreviá, pero apstene
- obligá, pero ophetivo
- Pa haña e zonido sonoro di g dilanti e, è òf i, mester interkalá un u.
- guera, no gera
- sigui, no sigi
E regla no ta aplikabel ora ta pronunsiá un shua.
- sanger
- mangel
Sigun reglanan ortográfiko di 1976 ta solamente un konsonante, esta n por a skirbi dòbel, si ta trata di un palabra ku e sufiho di plural -nan. Ehèmpel: pannan, sènnan.Na 2007 a disidi ku ta usa tambe: 1. palabra ku ta kuminsá ku n i ta kompañá pa e prefiho in-. Ehèmpel: innatural, innesesario. 2. palabra ta kaba ku m i ta kompañá pa e sufiho -mentu. Ehèmpel: leimmentu. 3. palabra kompuesto di kua e promé ta kaba ku s i e di dos ta kuminsá ku s.Ehèmpel: dosshen, tresshen. 4 palabra ku ta kuminsá ku p i ta ta kompañá pa e prefiho sup-. Ehèmpel: supprograma.
Aksènt[editá | edit source]
Normalmente, na papiamentu e énfasis di un palabra ta kai semper riba e último sílaba di un palabra ku ta kaba ku konsonante, òf riba e penúltimo sílaba di un palabra ku ta kaba ku vokal. Naturalmente tin eksepshon i pa nota esakinan na papiamentu ta huza dos tipo di aksènt: aksènt grave i aksènt skèrpi. Pa palabranan ku aksènt grave no tin regla spesial. Pa huzo di aksènt skèrpi, tin algun regla.
Ta pone aksènt skèrpi riba tur palabra polisilábiko:
- Unda e énfasis ta kai riba e último sílaba, i e palabra ta kaba ku un vokal:
- piská
- informá
- kachó
- Unda e énfasis ta kai riba e penúltimo sílaba, i e palabra ta kaba ku un konsonante:
- fásil
- hóben
- miéntras
Esaki no ta inkluí palabra ku ta kaba ku un shua siguí pa un konsonante:
- mangel
- amandel
- koper
- Unda e énfasis ta kai kualke otro kaminda ku no ta último òf penúltimo:
- sílaba
- sientífiko
- áwaseru
Aksènt no ta kambia ku palabranan ku ta terminá ku e sufihonan mente òf nan. Si nan tabata tin un aksènt, e ta keda, si no tabata tin, no ta pone un aserka.
Algun ehèmpel:
- íntimo ta bira íntimamente
- fásil ta bira fásilmente
- piská ta bira piskánan
- regla ta bira reglanan
Eksepshon[editá | edit source]
- Si e sílaba ku énfasis mester risibí un aksènt grave i un aksènt skèrpi, no ta pone aksènt skèrpi riba e sílaba.
- No ta pone aksènt skèrpi riba palabranan unda e énfasis ta kai riba e último sílaba, i ta kaba ku un diptongo dekresiente òf un triptongo.
- kabai
- Kòrsou
- Tambe pa redusí huzo di signo ortográfiko, no ta pone aksènt skèrpi riba tabata ku tabatin.
- No ta nesesario pa pone aksènt riba lèter kapital.
- Último i Ultimo ta korekto
Lèter kapital[editá | edit source]
Ta skibi ku lèter kapital:
- E promé lèter na prinsipio di un teksto
- E promé lèter na prinsipio di un frase, esta semper despues di un punto ( . ), un signo di interogashon ( ? ), òf di ekslamashon ( ! )
- E promé lèter di nòmbernan propio di un persona, animal òf opheto
Nòmber di deidat i di personanan divino i nòmber geográfiko ku ta pertenesé na e grupo aki; "San" i "Santa" dilanti un nòmber tambe
- Títulonan òf nòmbernan di dignidat manera
- Sumo Pontífise
- Su Mahestat
- Palabranan prinsipal den títulonan i epígrafenan
No ta skibi ku lèter kapital:
- Nòmber di dianan i lunanan
- djaluna
- aprel
- Nòmber ku ta deriva di nòmbernan geográfiko (sustantivo i athetivo)
- un arubano
- un buki hulandes
- Idiomanan
- papiamentu
- indones
Kontrakshon[editá | edit source]
E uzo di kontrakshon na papiamentu ta hopi komun, partikularmente ora ta papiá. Ta rekomendabel ku ta evitá mas tantu posibel e uzo di kontrakshon den teksto. Den kaso ku mester skibi palabranan ku kontrakshon, ta uza un apóstrofe kaminda tin elishon di un òf mas lèter.
- Algun ehèmpel di elishon di un lèter:
- ta asina - t'asina
- no ta asina - n' t'asina
- yuda e - yud'é
- Algun ehèmpel di huzo di apóstrofe sin espasio entre e apóstrofe i e lèter su dilanti i esun despues:
- kashi di glas - kash'i glas
- kos di hari - ko'i hari
- bleki di lechi - blek'i lechi
Aki tin elishon di e último lèter di e promé palabra i e promé lèter di e di dos palabra.
- Algun ehèmpel di huzo di apóstrofe ku espasio entre e palabra dilanti e apóstrofe i e apóstrofe:
- brel di solo - brel 'i solo
- stèm di kanta - stèm 'i kanta
- bòter di biña - bòter 'i biña
Aki tin elishon di e e promé lèter di e di dos palabra so.
- Ta hopi komun pa huza kontrakshon ku e pronòmbernan personal ami, abo i e. Por huza kontrakshon aki, pero ta preferibel ku ta skibi nan lòs di e verbo su dilanti:
- duna ami - duna mi, dun'ami
- duna abo - duna bo, dun'abo
- duna e - dun'é


text:
Martinik
Martinique na franses, den boka di e pueblo kriyoyo Matnik, ta un isla den mar Karibe, 700 kilometro sud-este di republica Domicana. E ta keda suit di Dominica I Nort si Saint Lucia I ta forma parti di islanan ariba di antianan chiki. Sifranan di prome di yanuari 2007 ta mustra ku Martinique entretantu tin 401.000 habitante. Martinique ta un departamentu Franses. E asina yama Departement d’outremere (DOM). E Kapital di Martinique ta Fort-de-France. Departamentu Martinique huntu ku Departamentu Guadeloupe ta forma Antia Franses. Dominica I St.Lucia antes tambe tabata franses pero despues a bira ingles. Martinique ta parti den kuater destrikto: Fort-de-France, Marin, Saint-Pierre I La Trinité.
Kontenido
Geografia[editá | edit source]
E superficie Total di Martinik ta 1102 km². Martinik ta di Nortwest pa suitoost aproximadamente 60 km largu. Esaki ta ongeveer meskos largu ku Kòrsou pero mas hanchu. E punta di mas haltu ta Mont Pelée ( 1397m)
Historia[editá | edit source]
Den kuminsamentu tabata biba Arowak na Martinik ku tabata yama Madinina. Madinina ta nifika; isla di flor. Den boka di pueblo; Madiana; iles des fleurs. E nomber ta papia pa su mes ta un isla tur na flor. E Arowaknan a biba mask u 2000 anja. Despues a bin e indjannan Carib. Na anja 1502, 15 di juni, Cristobal Colon a deskrubi Martinik I na anja 1635 fransesnan a kolonisa Martinik. E prome ciudad tabata Saint-Pierre. Den kurso di anjanan tabatin hopi batayana entre francia I inglaterra pa e isla pero na final Francia a keda ku isla. Na anja 1902, 8 di mei, tatin un gran erupshon di e volkano Mont Pelée ku a mata no menos ku 30.000 hende.
Demografia[editá | edit source]
Évolushon di e demografia entre 1961 I 2003 (cifranan di FAO, 2005). Populashon den miles di habitante. Finalmente na 2007 Martinik tabata konta 401.000 persona
E gran mayoria 90% di e poblashon ta desende di Afrika of ta un meskla di Afrikano-Europeo I Hindu. Esakinan ta esnan asina yama Creoles.(Kriyoyonan) Un menoria di 5% ta di origen Europeo. Hopi di nan ta di Francia. Esnan asina yama Békés. E sobra 5% ta konsisti di Hindu, Chines I hendenan di Medio Oriente.
Siudatnan[editá | edit source]
E suidatnan principal di Martinik ta : Fort de France (95000 hab), Le Lamentin (40 000 hab), Le Robert (25 000 hab), Schoelcher, Sainte-Marie, I le François.
Aki un lista di 34 municipio di Martinik :
- Sentro
- Fort-de-France (préfecture)
- Saint-Joseph
- Le Lamentin
- Schœlcher
- Nord atlantique
- Grand'Rivière
- Macouba
- Basse-Pointe
- Le Lorrain
- Marigot
- Sainte-Marie
- La Trinité (sous-préfecture)
- Le Robert
- Le Gros-Morne
- Ajoupa-Bouillon
- Nord caraïbe
- Le Morne-Rouge
- Le Prêcheur
- Saint-Pierre (sous-préfecture)
- Le Carbet
- Bellefontaine
- Case-Pilote
- Fonds-Saint-Denis
- Le Morne-Vert
- Suit
- Rivière-Salée
- Les Anses d'Arlet
- Le Diamant
- Sainte-Luce
- Le Marin (sous-préfecture)
- Sainte-Anne
- Les Trois-Îlets
- Le François
- Le Vauclin
- Ducos
- Rivière-Pilote
- Saint-Esprit


text:
Premio Chuchubi
ORANJESTAD (AAN): Recientemente Fundacion Lanta Papiamento (FLP) a cumpli su di tres aniversario. FLP a celebra esaki cu un actividad festivo den Sala Madonna na Instituto Pedagogico Arubano.
Un programa varia y hopi interesante a percura pa tur e personanan presente por a gosa di un anochi di Papiamento.
ORANJESTAD (AAN): Eric Franciscus Tchong a nace na Aruba 3 di Oktober 1941. Cu su 10 aña el a bay Hulanda, na unda el a caba su lagere school na Oudenbosch, su Mulo na Rotterdam y Kweekschool na Nijmegen. Na Rotterdam el a sigui lesnan priva di piano y despues a bay tambe muziekschool na Rotterdam.
Durante su añanan di estudio na Nijmegen el a forma parti di e orkesta Arubano “Tropical Serenaders” como bahista. Eric ta un autodidactico riba guitara clasico. Na 1965 Eric a regresa Aruba unda el a dedica 31 aña na formacion y educacion di nos hobennan.
ORANJESTAD (AAN): Diadomingo awor, dia 27 di maart 2011, Fundacion pa Talento Musical “Donny Laclé” ta presenta su Concierto Dominical, su concierto di tur fin di luna. E concierto aki ta existi 11 aña caba y ta masha popular.
Manera semper e concierto aki ta tuma luga den “The French Steak House” di Manchebo Beach Resort & Spa, di 11.00 or mainta te 13.00 or.
ORANJETSAD (AAN): Recientemente E Presidente di Parlamento Hulandes Gerdi Verbeet hunto cu Alexander Pechtold (lider di e fraccion D66) a habri Diaranson 9 di maart e exposition: ‘Theaters van Democratie’.
E exposicion ta e resultado di un estudio over di arquitectura di salanan plenario di Parlamento realisa door di e achitectenbureau XML hunto cu studiantenan di arquitectura di TU Delft.
PARADA
Awe POPO ta bolbe riba e parada di mucha di Dialuna ultimo. Na comienzo prome cu parada por a nota claramente cu e ambiente di parada no tabata tey manera custumber. Pero asina cu e parada a cuminza pasa, a lubida riba esaki y lubida tambe cu ta un fecha nobo. Bo a sintibo atrobe “den Diadomingo di parada”. Ta na final bo ta bin realiza cu e parada a caba y ta otro dia nos ta den y no e dia normal di parada.
WEEKEND
LARGO
E cambio di fecha di parada di lucha a haci e fin di siman bira un fin di siman largo. Ata POPO cu Stellage di Majestic den touw, y despues ata Mr. Forlaif 90 tambe den otro pidiendo POPO pa busca Popina. POPO a bisa Forlaif pa tira bista riba su Cranberry y mira cuanto “missedcall” el a ricibi di POPO . Keto bay: “Mi ta ocupa awor, laga bo mensahe” y … piiiiiieeeeepppp. E contestacion nunca ta bin, ni ora cu Popasita yama. Pesey POPO no mester di un Popina, e tin Popasita caba. E Stellage sa masha bon cu diasabra anochi POPO no tabata tin su bril bisti.
HEBBE
HEBBE
Awe si POPO a haya oportunidad pa skirbi poco mas riba Hebbe Hebbe di e aña aki. E exito grandi e aña aki sigur tabata na grandi pa e bandanan musical cu a toca a pesar cu e transmision na television tabata di “nos ta duna boso loke nos kier y voor de rest mond dicht!” “Boso no tin nada di bisa !!”
ORANJESTAD (AAN) – Den Occidental Hotel ballroom tabata tin un bunita atardi di eleccion di Lillyputters Peuterschool caminda nan a escoge su princesitanan pa 2011.
Tur e participantenan tabata masha bunita mes y a keda manera un barbie.
E SAPATO
Diaranzon anochi mi a pusta y mi a gana. Mi a pusta cu algun amigo di mi yiu cu nan por mira Tele Aruba numa den e transmision dilanti Postkantoor, di Hebbe Hebbe y cu nan lo no mira Le Groove y kizas ni Rincon Boyzz. Ora nan a puntrami pa kico, mi a contesta cu ta pasobra Tele Aruba ta corta e programa tur aña ora cu e banda of bandanan final tin cu toca ainda. Nan a keda persisti cu mi ta kiboca. Despues di a bishita Hebbe Hebbe mi a bin topa nan sinta pafo, y nan tabata tur desapunta cu tin.
Mi a compronde ayera cu ta masha hopi hende a keda desapunta y ta cos di custumber. Nan ta lubida cu na Aruba “bo ta conta ora tin un interes di gana cu bo”. Canalnan di television parce no tin interes di nan televidentenan y e canal cu lo kier dedica na esaki mes lo no drenta tampoco si tin otro ta transmiti e evento… Tur esey ta haya y tur sorto di excusa tin pa tapa, manera no tin overtime, sponsornan no ta cubri gastonan, cierto programa tin prioridad of ta paga etc.
ORANJESTAD (AAN): —Diadomingo ultimo a tuma lugar e concierto di Marco Bakker y Ernst Daniel Smid, kende nan ta e popular baritonnan Hulandes di musicals y operette.
Nan a bini Aruba especialmente pa tene e concierto aki cual a worde organiza pa Circulo Arubano Pro Arte cu cooperacion di algun patrocinador.
Un publico grandi a presencia e bunita concierto aki.
ORANJESTAD (AAN)- Durante un atardi yena cu fantasia y creatividad a tuma lugar e eleccion di reina di Debby Doo pa carnaval 2011.
Un decoracion bunita haci pa Tia Debbie, y un tremendo show organiza pa jufrouw Emeli Trimon cu su ayudante jufrouw Liz Becker y cu cooperacion di tur e jufrouwnan hunto cu tur mayornan y demas invitadonan a eligi Kiana de Cuba como reina di carnaval di Debby Doo.
MES
RUTA
Diamars anochi a tuma luga e reunion entre SAC y e Gruponan cu ta bai participa na e Lighting Parade diasabra awor. E anochi a bai den un bon ambiente durante cual SAC oficialmente a participa na e gruponan cu SAC ta bai encarga y coordina Lighting Parade cuminsando e aña aki.. SAC a informa na e gruponan cu SAC como e fundacion cu ta encarga cu Carnaval lo sigui cu e fiesta aki y lo percura pa hacie mescos of miho, mirando cu esaki ta un di e actividad cu ta trece hopi mirones.
Hopi ta arubianonan bibando den exterior of turista cu ta bin di afo specialmente pa forma di e Lighting Parade.. Tambe a wordo informa na e gruponan cu cada grupo lo haya un miembro di SAC cu un crew kende nan ta encarga cu e grupo pa si acaso tin cualquier emergencia.
PARADA
POPO a tira un bista diadomingo riba e parada di mucha. Locual POPO tabata sigur di lo mira a resulta tambe. Lidernan di grupo, y cu esey mi kiermeen esnan cu ta dirigi e muchanan y esnan cu ta pusha roadpiecenan etc. POPO a kere di lo mira e ehemplo porfin pero ta bebida fuerte tabata manda. Mester pasa cu cervez den man y otro bebidanan alcoholico.
Pero na banda, ta e fiesta di alcohol a tuma lugar atrobe y si mira potretnan mes, no por mira hende sin cu nan tin e bebida den man. Carnaval di Aruba a parce carnaval di “show me your alcoholic drink”.
Asina cu fotografo kier saca portret, e boter of glas di bebida tin cu sali prome pa wordo hisa pa saluda e fotografo of camarografo di television.
WEEKEND
Fin di siman ta tras di lomba. Locual POPO a wanta atras diadomingo, POPO ta cuminza cune y esey parce a bira un topico di hopi papiamento. POPO no a publica di dje ayera pa por a pone e carnaval di mucha dilanti pa laga otro cosnan pa despues.
JENNYREE
For di diabierna POPO a cuminza haya mensahenan via e-mail for di Corsow den cual a elogia masha hopi e presentacion di Jennyree como e representante di Aruba na e certamen Internacional. Nan a haya tambe cu e candidata di Aruba no a wordo huzga corecto. Loke si POPO a bisa algun persona ta cu e candidata di Aruba Jennyree no a cay den premiacion, pero e comentarionan ta mustra su trabao perfecto cu el a haci como representante di Aruba. POPO a mustra hasta riba publicacion den un corant hulandes for di Corsow cual publicacion a carga e show di Jennyree, y eseynan bo ta sinti orguyoso sin cu bo tabata tey y cu e publicacion aki a ser haci. Pabien Jennyree di parti POPO pa bo representacion di nos isla.
PARTICIPA
POPO a haya tambe e comentarionan di cu Aruba y St. Maarten lo no participa mas loke a wordo confirma ayera, pero tambe POPO a tende di otro pais cu lo a laga sa di lo no participa mas den e certamen ey. E pregunta cu ta yega den mente di POPO un biaha mas ta: “Pakico tur ora cu tin algo entre Aruba y Corsow ora ta un competencia, mester tin problema of malcontento?”
LIGHTING
Ata POPO a tende di problema den asunto di organizacion di Lighting parade. POPO no a kere cu ta un problema locual tambe POPO a haya sa. Tur cos ta sigui normal. E unico cos ta cu despues di 30 aña e coordinacion y direccion di e parada ta pasa den man di SAC. POPO a keda cu solamente un pregunta: “Kico nos ta bin haya awor di Aruba Tivoli Club cu a pone e fundeshi pa nos Carnaval?”.
Eleccionnan, carosanan, ballonen parade, fakkeloptocht, lighting Parade, cu a engrandece e celebracion di pueblo.
HEEEEEEY
Awe POPO no por keda sin grita HEEEYYY.. POPO a spera diadomingo y ayera pa scucha e kehonan y criticanan relaciona cu eleccion di Reina di Carnaval. Tur aña nos ta critica resultado di hurado na grandi, tambe tin pleito di con esaki si y esey no, y cu a kibra reglamento tur caminda. E biaha aki…..heeeeeyy Aruba a keda keto. Nos a cuminza maduro…. Heeeyyy,, nos a cuminza acepta decision di hurado manera hende grandi… heeeyyyy… Pabien!!!
PARLAMENTO
HUBENIL
Riba e pagina aki por mira e miembronan di Parlamento Hubenil Durante di e campaña “Stima bo curpa”. Carnaval Aruba 2011, varios hobennan boluntario di Parlamento Hubenil Aruba y boluntarionan di Women’ s Club Aruba lo join hunto den e proyecto “ I LOVE MY BODY” di Famia Planea , Ciad y Wit- Gele Kruis den e parti di prevencion y concientisacion repartiendo condoms pa combati tur e malesanan transmiti y embrazonan indesea.